Didenda beri keterangan palsu
Oleh MUHAMAD TARMIZE MOHD NOR

18 Ogos 2020, 1:54 pm
KUALA KANGSAR – Padah memberikan keterangan palsu dengan mendakwa diri disamun ketika disoal siasat polis, dua individu masing-masing dihukum denda RM800 oleh Mahkamah Majistret di sini hari ini.
Hakim Rohaida Ishak menjatuhkan hukuman tersebut kepada tertuduh, G. Sharmila, 22, dan S. Sharonien, 32, selepas kedua-dua mereka mengaku bersalah setelah pertuduhan terhadap mereka dibacakan secara berasingan.
Mengikut pertuduhan, Sharmila dan Sharonien didakwa dengan sengaja memberikan maklumat bertulis palsu kepada pegawai penyiasat, Ahmad Firdaus Abdullah di pejabatnya di Ibu Pejabat Polis Daerah (IPD) Sungai Siput dekat sini masing-masing pada pukul 4.10 petang 11 Ogos lalu dan 3.30 petang 12 Ogos lalu.
Kedua-dua tertuduh didakwa melakukan kesalahan mengikut Seksyen 182 Kanun Keseksaan yang boleh dihukum penjara sehingga enam bulan atau denda sehingga RM2,000 atau kedua-duanya jika sabit kesalahan.
Pendakwaan dikendalikan Timbalan Pendakwa Raya, Hasyutantee Khalil manakala kedua-dua tertuduh diwakili peguam bela, Nor Izawani Ahmad Jalaludin dari Yayasan Bantuan Guaman Kebangsaan (YBGK).
Hasyutantee memohon mahkamah menjatuhkan hukuman yang setimpal bagi memberi pengajaran kepada tertuduh.

Dalam rayuan kepada anak guamnya, memohon mahkamah menjatuhkan hukuman denda yang ringan memandangkan mereka berdua telah menyesal atas kesalahan tersebut.
Rohaida kemudian menjatuhkan hukuman denda RM800 terhadap kedua-dua mereka. Sekiranya gagal membayar denda tersebut, mereka akan dikenakan hukuman penjara selama enam bulan. Kedua-duanya membayar denda berkenaan.
Berdasarkan fakta kes, mereka berdua telah memberikan keterangan bertulis palsu menyatakan diri mereka diragut dengan tujuan untuk tidak membayar kompaun yang akan dikenakan kepada mereka oleh Jabatan Pendaftaran Negara disebabkan kehilangan kad pengenalan. – K! ONLINE


1,721 kes jenayah terhadap kanak-kanak direkodkan
Oleh SAIRUL ZAMRI MISRANI

18 Ogos 2020, 2:31 pm
KUALA LUMPUR – Dalam tempoh Januari hingga 30 Jun lalu, sebanyak 1,721 kes jenayah seksual terhadap kanak-kanak direkodkan, kata Timbalan Menteri Pembangunan Wanita, Keluarga dan Masyarakat, Siti Zailah Mohd Yusoff.
Beliau berkata, kes rogol mencatat jumlah paling tinggi dengan 651 kes; cabul 344 kes; sumbang mahram 106 kes; luar tabii 106 kes; dan kesalahan di bawah Kesalahan-Kesalahan Seksual terhadap Kanak-Kanak 2017 (Akta 792) sebanyak 514 kes.
Menurutnya, statistik kes tersebut diperoleh berdasarkan rekod Polis Diraja Malaysia.
“Kajian penanda aras yang dikeluarkan The Economist Intelligence Unit pada tahun 2019 meletakkan Malaysia di tempat ke-23 daripada 60 negara dalam usaha melindungi kanak-kanak dalam jenayah seksual ini.
“Kerajaan telah mengambil pelbagai tindakan untuk menangani isu jenayah seksual pedofilia ini termasuk pada aspek pencegahan, perundangan dan intervensi, sistem sokongan dan juga kajian dan penyelidikan lanjut untuk membantu memantapkan sistem sedia ada,” katanya pada sesi soal jawab di Dewan Rakyat hari ini.
Beliau menjawab soalan Shaharizukirnain Abd Kadir (PAS-Setiu) mengenai perincian statistik jenayah seksual kanak-kanak yang menjadi mangsa pedofilia serta usaha kerajaan menanganinya.

Jelas Siti Zailah, antara program yang dilaksanakan pihaknya ialah advokasi seperti kempen keselamatan kanak-kanak di sekolah (Sahabat Bijak), penggubalan Akta Kesalahan Seksual terhadap Kanak-Kanak 2017 serta penalti yang berat sehingga 30 tahun hukuman penjara dan sebat.
Tambahnya, bagi mempercepatkan proses kehakiman bagi kes jenayah seksual terhadap kanak-kanak, mahkamah jenayah seksual terhadap kanak-kanak juga ditubuhkan di Putrajaya pada 2017 dan di Kuching, Sarawak setahun selepas itu. – K! ONLINE


Bapa durjana dipenjara 36 tahun, 30 sebatan
Oleh MOHD AZLI ADLAN

18 Ogos 2020, 2:28 pm
BESUT – Seorang peniaga dihukum penjara 36 tahun dan 30 sebatan oleh Mahkamah Sesyen di sini hari ini setelah didapati bersalah atas tiga pertuduhan merogol anak perempuannya berusia 10 tahun pada tiga tahun lalu.
Hakim Wan Azimah Yaakob memerintahkan hukuman demikian terhadap tertuduh yang berusia 51 tahun selepas pihak pembelaan gagal menimbulkan keraguan munasabah ke atas bukti-bukti dikemukakan pihak pendakwaan.
Berdasarkan ketiga-tiga pertuduhan, lelaki itu didakwa merogol mangsa yang juga anak keduanya di sebuah rumah di Chalok, Setiu antara Januari 2017 hingga April 2018.
Dia didakwa mengikut Seksyen 376 (3) Kanun Keseksaan yang memperuntukkan hukuman penjara sehingga 30 tahun dan sebatan maksimum 10 kali jika sabit kesalahan.
Mengikut fakta kes, rahsia tertuduh merogol mangsa hanya terbongkar selepas nenek mangsa terbaca dua surat luahan kanak-kanak perempuan itu yang menceritakan perbuatan berkenaan. – K! ONLINE


Malakoff rekod untung RM105 juta
Oleh KOSMO!

19 Ogos 2020, 9:50 pm
KUALA LUMPUR – Penjana tenaga bebas, Malakoff Corporation Bhd. (Malakoff) merekodkan keuntungan selepas cukai berjumlah RM105 juta bagi suku tahun kedua (Q2) berakhir 30 Jun 2020, bersamaan pertumbuhan 101 peratus berbanding tempoh sama tahun lalu.
Ketua Pegawai Eksekutif Malakoff, Datuk Ahmad Fuaad Kenali berkata, prestasi yang lebih baik itu disokong daripada pendapatan daripada Tanjung Bin Energy Sdn. Bhd. yang meningkat selain sumbangan daripada Alam Flora Sdn. Bhd. (AFSB).
Perolehan kumpulan bagaimanapun menurun 17 peratus kepada RM1.506 bilion berbanding tahun lalu.
Ia disebabkan oleh pembayaran tenaga yang lebih rendah akibat penurunan harga arang batu di Tanjung Bin Power Sdn. Bhd. (TBP) serta penurunan faktor penghantaran di Segari Energy Ventures Sdn. Bhd., GB3 Sdn. Bhd. dan permintaan lebih rendah bagi Prai Power Sdn. Bhd.
Ketiadaan sumbangan daripada Malakoff Australia Pty. Ltd. Yang telah dilupuskan pada Disember 2019 turut membawa kepada penurunan perolehan.
“Permintaan elektrik negara dijangka menurun sebanyak enam peratus tahun ini disebabkan kemerosotan aktiviti ekonomi, khususnya di sektor perindustrian dan komersial.

“Sebagai penyedia perkhidmatan penting, kumpulan terus memberi tumpuan kepada peningkatan kecekapan operasi kilang, terutamanya melibatkan langkah penjimatan dalam berdepan cabaran semasa Perintah Kawalan Pergerakan,” katanya dalam kenyataan akhbar yang dikeluarkan di sini semalam.
Menurut Ahmad, pihaknya turut berminat untuk turut serta dalam projek solar berskala besar ke-4 (LSS4) yang akan membolehkan kumpulan meningkatkan kapasiti penjanaan tenaga boleh diperbaharui.


KBS mula salur bantuan Inisiatif Prihatin Sukan 2020
Oleh MUHAMMAD ZUHAILY BADLISHAH

19 Ogos 2020, 9:23 pm
SEBANYAK 50 persatuan dan kelab sukan berdaftar dengan Pejabat Pesuruhjaya Sukan (PJS) merangkumi Persatuan Sukan Kebangsaan (PSK) dan Persatuan Sukan Untuk Semua menerima surat kelulusan di bawah Inisiatif Prihatin Sukan 2020.
Timbalan Menteri Belia dan Sukan, Wan Ahmad Fayhsal Wan Ahmad Kamal berkata, sehingga 19 Ogos, sebanyak RM2 juta telah dipertimbangkan menerusi satu Jawatankuasa Khas dipengerusikan oleh Ketua Setiausaha Kementerian Belia dan Sukan (KBS), Datuk M. Noor Azman Taib.
“Lebih banyak persatuan dan kelab sukan akan menerima manfaat kerana KBS masih lagi mempertimbangkan pemberian kelulusan kepada permohonan yang layak secara berperingkat,” katanya.
Turut hadir dalam Majlis Penyerahan Surat Kelulusan Inisiatif Prihatin Sukan 2020 di Menara KBS, Putrajaya itu ialah Timbalan Ketua Setiausaha (Strategik) KBS, Ramona Mohd. Razali dan Ketua Pengarah Jabatan Belia dan Sukan Negara, Datuk Hatipah Ibrahim serta pengurusan kanan kementerian.
Inisiatif Prihatin Sukan 2020 yang dilancarkan pada 17 Jun lalu adalah satu inisiatif KBS bagi memberikan sinergi baharu pasca Covid-19 dalam kalangan pemegang taruh terutama persatuan dan kelab sukan serta rekreasi di semua peringkat.
Sebanyak RM10 juta diperuntukkan di bawah inisiatif tersebut merangkumi RM2 juta bagi bantuan pengurusan Persatuan Sukan Kebangsaan dan RM5 juta untuk bantuan menjalankan program serta aktiviti.

Baki RM3 juta pula untuk bantuan pendigital sukan serta pengkomersialan sukan dengan kerjasama Institut Sukan Negara. – K! ONLINE


Alliance Bank labur RM30 juta perkukuh perkhidmatan pendigitalan
Oleh KOSMO!

19 Ogos 2020, 9:14 pm
KUALA LUMPUR – Alliance Bank Malaysia Bhd. (Alliance Bank) akan memberi tumpuan terhadap usaha mengukuhkan perkhidmatan pendigitalan  selain membantu pelanggan yang terjejas akibat Covid-19 bagi tahun kewangan semasa berakhir 31 Mac 2021.
Ketua Pegawai Eksekutif Kumpulan, Joel Kornreich berkata, pihaknya bertindak proaktif dan telah menghubungi semua pelanggan daripada sektor korporat, perusahaan kecil dan sederhana (PKS) serta pelanggan individu berhubung pengambilan moratorium.
Menurut beliau, kira-kira 80 peratus daripada pelanggan PKS dan individu Alliance Bank memilih untuk mengambil moratorium yang mana ia mewakili 53 peratus daripada keseluruhan pinjaman.
“Banyak yang masih tidak jelas sama ada memerlukan bantuan kewangan atau tidak kerana tempoh moratorium belum tamat, mereka perlu menilai semula situasi semasa dan kami secara aktif menawarkan bantuan kepada setiap pelanggan yang memerlukan,” katanya.
Beliau berkata demikian dalam sidang media yang diadakan secara online di sini semalam, yang turut dihadiri Ketua Pegawai Kewangan Kumpulan, Ronnie Fernandiz.
Kornreich menerangkan, Alliance Bank memperuntukkan pelaburan RM30 juta tahun ini bagi mengukuhkan tawaran digital bagi memberikan pelanggan pengalaman yang lebih baik dalam suasana normal baharu sekarang, selain dapat menarik minat pelanggan yang jauh untuk berurusan dengan pihak bank,” katanya.

Tambah beliau, industri perbankan tahun ini dijangka merekodkan keuntungan yang lebih rendah sehubungan pemotongan kadar dasar semalaman (OPR) oleh Bank Negara Malaysia selain faktor pandemik, namun bagi Alliance Bank, ia masih pada tahap terkawal.
Jelasnya, nilai susut nilai pinjaman kasar (GIL) masih berada pada paras rendah iaitu sekitar dua peratus, sama seperti tahun kewangan sebelumnya yang berakhir pada 31 Mac 2020 kesan daripada pelaksanaan moratorium.
“Situasi tidak banyak berubah pada suku pertama tahun kewangan semasa, pelanggan juga memiliki lebih aliran tunai untuk membayar pembiayaan yang tidak termasuk dalam pelaksanaan moratorium, misalnya hutang kad kredit.
“Situasi semasa agak baik namun kami menjangkakan kos kredit akan meningkat sebaik moratorium tamat,” jelasnya.


Tak sempat masuk kerja
Oleh KOSMO!

19 Ogos 2020, 9:48 pm
Oleh MASTURAH SURADI
KOTA TINGGI – Seorang pemuda maut manakala dua saudaranya cedera parah dalam kejadian kemalangan membabitkan Proton Waja dan sebuah lori Isuzu di Kilometer 80 Johor Bahru-Mersing berhampiran Felcra Sungai Ara petang tadi.
Difahamkan ketika kejadian, mangsa Mohammad Razif Ismail, 22, yang bekerja di Pelabuhan Tanjung Pelepas (PTP) dalam perjalanan dari Endau, Mersing ke rumah sewanya untuk memulakan kerja pada malam ini.
Dalam kejadian itu, abang mangsa, Farhan, 24, dan sepupunya, Fadzil Noh, 25, yang duduk di bahagian penumpang kereta turut mengalami cedera parah akibat pelanggaran itu.
Ketua Polis Daerah Kota Tinggi, Superintendan Hussin Zamora berkata, polis menerima maklumat kemalangan itu pada pukul 2.50 melibatkan seorang mangsa yang meninggal dunia di tempat kejadian.
“Hasil siasatan mendapati kemalangan dipercayai berlaku apabila pemandu kereta dari Mersing menghala ke arah Johor Bahru telah mengelak sebuah pacuan empat roda yang sedang memotong di jalan bertentangan.

“Kereta berkenaan dipercayai cuba mengelak ke bahu kiri jalan lalu hilang kawalan dan berpusing masuk ke jalan bertentangan sebelum dilanggar oleh lori yang berada di laluan bertentangan,” katanya dalam satu kenyataan hari ini.
Hussin berkata, kesemua mangsa yang cedera termasuklah pemandu lori berumur 35 tahun serta isteri berumur 21 tahun dihantar ke Hospital Kota Tinggi untuk rawatan lanjut.
Manakala mayat mangsa turut dibawa ke hospital sama untuk urusan bedah siasat.
“Kes disiasat di bawah Seksyen 41(1) Akta Pengangkutan Jalan 1987. Siasatan lanjut masih lagi diteruskan bagi memastikan punca kejadian sebenar.
“Orang awam dinasihati supaya lebih peka dan mematuhi peraturan lalu lintas bagi memastikan keselamatan bersama,”katanya.-K! ONLINE


Kerajaan wajar manfaatkan wang tidak dituntut
Oleh KOSMO!

19 Ogos 2020, 9:31 pm
KUALA LUMPUR – Wajar bagi kerajaan memanfaatkan wang tidak dituntut, yang mana nilainya telah mencecah  hampir RM9 bilion pada 2019 bagi mengharungi cabaran pandemik Covid-19.
Menurut Ketua Bahagian Sosial, Perundangan dan Hak Asasi di EMIR Research, Jason Loh Seong Wei berkata, penggunaan wang yang tidak dituntut untuk tujuan sosial sebagai stopgap atau tindakan darurat secara sementara bukanlah hanya cadangan dasar angan-angan dan tidak boleh dicapai.
Namun katanya, Akta Wang Tak Dituntut (1965) perlu dipinda dan diganti dengan rang undang-undang baharu.
“Selagi semuanya dilakukan secara telus, bertanggungjawab, demokratik dan digunakan untuk merangsang ekonomi, adalah wajar untuk orang ramai tidak mempertikaikanya,” katanya dalam kenyataan akhbar yang dikeluarkan di sini semalam.
Namun Jason menjelaskan, Akta Wang Tidak Dituntut (1965) perlu dipinda dam diganti dengan rang undang-undang baharu.
“Sememangnya akan ada bantahan mengenai tindakan perampasan sebegini yang dianggap bercanggah dengan perlembagaan dan menceroboh hak asasi manusia serta berbentuk pencurian.

“Hakikatnya, wang ini tetap tidak dituntut dan terbiar” jelas beliau.
Menurut Jason, di bawah Akta Wang Tak Dituntut (1965), wang tersebut berada di bawah jagaan kerajaan melalui penjawat Pendaftar Wang Tak Dituntut, yang mana kerajaan merupakan pemegang amanah, bukannya badan swasta.
Oleh itu jelasnya, berdasarkan prinsip common law, kerajaan berhak secara sah mengguna atau mengurus wang yang tidak dituntut dengan apa cara sekalipun, asalkan dianggap sesuai dan tidak bertentangan dengan perlembagaan, kepentingan awam atau hal-ehwal moral.
Dalam hal ini, wang tidak dituntut boleh digunakan untuk memperluaskan penerapan Program Subsidi Gaji dengan memberi tumpuan terhadap perusahaan kecil dan sederhana.
“Selain itu, wang berkenaan boleh juga digunakan untuk isi rumah khususnya B40 dengan memberikan mereka baucar sebagai sebahagian subsidi untuk pembelian barangan keperluan.
“Memanfaatkan wang tidak dituntut untuk digunakan dengan niat yang baik secara sementara bakal menyumbang kepada dana kerajaan kerana setiap sen itu bernilai,” jelas beliau.


Sajian Malaysia Fusion di Casuarina Meru
Oleh KOSMO!

19 Ogos 2020, 9:05 pm
IPOH – Bagi meraikan sambutan bulan kemerdekaan, Hotel Casuarina Meru (Casuarina Meru) di sini tampil menyajikan hidangan bertemakan muhibah dengan menerap konsep masyarakat majmuk di negara ini.
Set hidangan Malaysia Fusion ini menampilkan pelbagai lauk-pauk selera rakyat tempatan yang sesuai untuk menjadi pilihan sama ada makan tengah hari atau makan malam.
Sous Cef Kanan Casuarina Meru, Md. Zulkarnain Md. Elias berkata, set hidangan itu terdiri daripada hidangan pembuka selera, hidangan utama dan pencuci mulut.
Menurut beliau, dua set hidangan disajikan secara bergilir mengikut minggu tertentu sepanjang bulan kemerdekaan ini bagi memberikan kelainan kepada pelanggan.
“Set A menyajikan acar timun bersama kuah kacang sebagai hidangan pembuka selera dengan lauk pauk seperti kari ikan bawal dan bendi rasa ibunda, ayam goreng rangup ala Cina bersama sos, kepah masak ala Kam Heong dan kentang pedas Aloo-Gobi.
“Hidangan menu B pula ialah kerabu mangga masam-masam manis, ayam masak merah kampungku, sotong masak berempah ala Vindaloo, ikan masak masam manis dan sayur campur goreng,” ujarnya.

Setiap hidangan disediakan bersama dua pinggan nasi putih dengan aroma daun pandan  mampu membuka selera.
Tambah Md. Zulkarnain, promosi set hidangan Malaysia Fusion itu ditawarkan hanya pada harga RM49 yang disediakan oleh kru dapur di Coffee House Casuarina Meru.


Amalan norma baharu satu hijrah
Oleh MOHD RIDZAUDDIN ROSLAN

19 Ogos 2020, 9:43 pm
KUALA LUMPUR – Amalan norma baharu yang diamalkan rakyat Malaysia dalam berdepan penularan wabak Covid-19 disifatkan sebagai satu bentuk hijrah.
Ketua Pengarah Kesihatan, Tan Sri Dr. Noor Hisham Abdullah berkata, konsep hijrah itu diterjemahkan melalui usaha rakyat mengubah kehidupan kepada lebih baik.
Menurutnya, meskipun sambutan maal hijrah kali ini dilihat sedikit berbeza disebabkan amalan norma baharu namun keadaan itu merupakan satu hijrah dilakukan rakyat.
“Prosedur operasi standard (SOP) yang kita jalankan ialah maklumkan kepada rakyat untuk terus patuh segala arahan ditetapkan.
“Bukan sahaja Covid-19 dilihat berkurang namun penyakit berjangkit lain seperti campak selain penyakit tangan, kaki dan mulut juga berkurang hingga 60 peratus,” katanya kepada pemberita di Masjid Negara di sini tadi.
Terdahulu, Dr. Noor Hisham dinobatkan sebagai penerima Tokoh Ma’al Hijrah Peringkat Kebangsaan 1442H/ 2020M.

Penyampaian hadiah kepada beliau disampaikan Yang di-Pertuan Agong, Al-Sultan Abdullah Ri’ayatuddin Al-Mustafa Billah.
Tambahnya, rakyat dinasihatkan untuk terus menjaga penjarakan sosial, memakai pelitup muka dan kerap mencuci tangan selain mengelakkan tempat sesak serta sempit.
“Prinsip yang digunapakai ini bukanlah benda baharu sebaliknya telah digunakan Ibnu Sina (Tokoh Perubatan Islam) dalam mengawal wabak.
“Kita juga gunakan kaedah kesihatan awam untuk memutuskan Covid-19 ini meskipun tiada vaksin. Jika kita lihat kepada jangkitan Sars dan MERS-CoV, walau tiada vaksin namun ia dapat diputuskan dengan keadah itu,” ujarnya. – K! ONLINE


Mayat tidak berpakaian ditemui di Sungai Dungun
Oleh MOHD AZLI ADLAN

19 Ogos 2020, 8:41 pm
DUNGUN – Satu mayat lelaki yang dipercayai sudah mati sejak empat hari lalu telah dijumpai di Sungai Dungun berhampiran Kampung Padang Pulut di sini hari ini.
Mayat yang masih tidak diketahui identiti tersebut dijumpai terapung di kawasan menyedut pasir di sungai tersebut pada pukul 1 petang.
Ketua Polis Daerah Dungun, Superintendan Baharudin Abdullah berkata, pekerja rumah pam pasir berkenaan yang sedang bertugas telah menjumpai mayat yang tidak berpakaian berkenaan.
“Pekerja rumah pam pasir tersebut ternampak objek mencurigakan di kawasan menyedut pasir itu sebelum mengenal pasti ia merupakan mayat yang sudah membengkak.
“Dia kemudiannya menghubungi pihak polis untuk tindakan selanjutnya,” katanya kepada Kosmo! di sini hari ini.
Baharudin berkata, pemeriksaan mendapati mayat lelaki tersebut yang dipercayai sudah meninggal kira-kira empat hari lalu dan berusia dalam lingkungan 40-an.

Beliau berkata, siasatan awal juga tidak menjumpai sebarang unsur jenayah pada tubuh mayat.
“Mayat tersebut telah dihantar ke Unit Forensik Hospital Dungun di sini untuk dibedah disiasat.
“Semakan mendapati tiada kes orang hilang dilaporkan di daerah ini sepanjang minggu ini. Sesiapa yang kehilangan ahli keluarga dan kenalan ditimpa tampil untuk membuat pengecaman,” katanya. – K! ONLINE


Prestasi kewangan MSM Malaysia semakin pulih
Oleh KOSMO!

19 Ogos 2020, 9:40 pm
KUALA LUMPUR – Prestasi kewangan MSM Malaysia semakin pulih bagi suku kedua tahun kewangan berakhir 30 Jun 2020 seiring dengan penurunan dalam kerugian bersih secara berturut-turut sejak suku keempat 2019.
Secara progresif bagi suku kedua, syarikat pengeluar gula terbesar itu mencatat penurunan dalam jumlah kerugian sebanyak 68 peratus kepada RM21.55 juta bagi suku kedua tahun ini berbanding RM67.33 juta suku yang sama tahun sebelumnya.
Hasil keseluruhan bagi separuh pertama tahun ini adalah sebanyak RM959.58 juta.
Ketua Pegawai Eksekutif Kumpulan MSM, Datuk Khairil Anuar Aziz berkata, penurunan dalam jumlah kerugian adalah susulan daripada penambahbaikan dalam kos-kos pengeluaran di kilang penapisan baharu, MSM Sugar Refinery (Johor) Sdn. Bhd. termasuk peningkatan dalam kadar penggunaan (UF) kepada 23 peratus pada suku kedua tahun ini berbanding 19 peratus suku yang sama tahun lepas.
“Pertumbuhan yang memberangsangkan dalam permintaan pasaran eksport baharu serta purata harga jualan (ASP) yang terus kukuh juga menyumbang kepada hasil kumpulan,” katanya dalam kenyataan yang dikeluarkan di sini semalam.
Khairil Anuar menerangkan, di sebalik 10 peratus penurunan dalam jumlah jualan domestik berbanding suku pertama tahun lalu, ASP bagi segmen pemborong dan industri meningkat masing-masing sebanyak lapan peratus dan dua peratus.

“Peningkatan jumlah jualan bagi segmen eksport yang dipengaruhi premium lebih tinggi berbanding tahun lepas telah dianggarkan menyumbang sebanyak RM70 juta kepada hasil kumpulan bagi suku pertama.
“Sehingga kini, MSM telah memperoleh eksport produk gula sebanyak 200,000 tan sehingga penghujung tahun ini.
“Syarikat menyasarkan untuk meningkatkan jumlah jualan serta produk-produk eksport bagi tahun kewangan 2020 selaras dengan nilai premium yang tinggi,” terangnya.
Khairil Anuar menjelaskan, jumlah jualan domestik menurun disebabkan waktu operasi terhad dan penutupan sementara perniagaan pelanggan Ketika Perintah Kawalan Pergerakan.
Sehubungan itu, penghantaran jualan seperti yang disasarkan pada musim sambutan Ramadan dan perayaan Aidilfitri telah terkesan.
“Syarikat telah mengambil pendekatan strategik untuk kekal kompetitif walau berhadapan cabaran, di samping bergerak ke arah pemulihan,” ujarnya.
Tambah beliau, MSM sedang mengatur strategi untuk mempertingkatkan kualiti produk-produk dan rantaian bekalan serta memperkukuhkan margin jualan.
MSM telah melancarkan varian pemanis baharu di bawah jenama Premium Prai.
Rangkaian produk baharu Go 1/2 dan GoNatura akan memberi pilihan buat pengguna untuk mengawal pengambilan gula dalam pemakanan.
Ini dibuat tanpa menghilangkan rasa manis melalui produk gula yang dicampur bersama sukralosa berkalori rendah dan stevia.
Selain itu, MSM juga bakal memperkenalkan bungkusan terbaharu produk Gula Prai yang akan berada di pasaran hujung bulan ini.


Kejuaraan AFC B-19 bakal ditunda ke tahun depan
Oleh MUHAMAD ARDIE PUTRA SUHAIMI

19 Ogos 2020, 8:47 pm
PERSATUAN Bola Sepak Malaysia (FAM) menjangkakan Kejuaraan Konfederasi Bola Sepak Asia (AFC) bawah 19 tahun (B-19) 2020 yang sepatutnya berlangsung pada Oktober ini di Tashkent, Uzbekistan bakal ditunda ke tahun depan.
Setiausaha Agung FAM, Stuart Ramalingam yang juga salah seorang Ahli Jawatankuasa Pertandingan AFC mengesahkan perkara tersebut selepas mengikuti mesyuarat secara online kelmarin.
“Kami jangka kejohanan AFC B-19 yang sepatutnya berlangsung pada Oktober ini ditunda kerana kerisauan yang diluahkan oleh persatuan bola sepak serantau dengan keadaan semasa (wabak pandemik Covid-19).
“Bagaimanapun, keputusan rasmi akan dilakukan oleh AFC dalam masa terdekat kerana difahamkan mereka akan berbincang terlebih dahulu dengan Jawatankuasa Perubatan.
“FAM masih menantikan keputusan daripada AFC sebelum membuat apa-apa keputusan tentang kem latihan pusat skuad B-19 kebangsaan yang berlangsung ketika ini,” katanya ketika dihubungi Kosmo! semalam.
Status Kejuaraan AFC B-19 menjadi tanda tanya selepas badan induk bola sepak Asia itu sebelum ini mengesahkan penundaan aksi baki saingan kelayakan Piala Dunia 2022/Piala Asia 2023 ke tahun depan.

Skuad B-19 kendalian Brad Maloney masih dalam proses penilaian pemain sebagai persediaan bagi menghadapi kejohanan yang akan berlangsung dari 14 hingga 31 Oktober 2020.
Pada pusingan akhir di Uzbekistan nanti, Malaysia akan membuka tirai saingan Kumpulan D bertemu Tajikistan pada Jumaat, 16 Oktober 2020 diikuti Qatar(19 Oktober) dan seterusnya Yemen (22 Oktober).
Ketiga-tiga perlawanan dijadual berlangsung di Stadium AGMK, Olmalik. – K! ONLINE


Celtic berpesta gol belasah Reykjavik
Oleh KOSMO!

19 Ogos 2020, 8:25 pm
GLASGOW – Ketua jurulatih Celtic, Neil Lennon memuji impak pemain sayap, Mohammed Elyounoussi selepas membantu pasukan itu memulakan kempen kelayakan pertama Liga Juara-Juara Eropah dengan kemenangan bergaya 6-0 ke atas KR Reykjavik awal pagi semalam.
Elyounoussi telah meledak dua gol buat juara Liga Scotland itu untuk melangkah ke pusingan kelayakan kedua selain satu gol sumbangan Christopher Jullien, Greg Taylor, Odsonne Edouard dan jaringan sendiri pemain Reykjavik.
Lennon mengakui, Elyounoussi layak menerima anugerah pemain terbaik perlawanan setelah mempamerkan aksi cemerlang dan konsisten di bahagian sayap sepanjang aksi di Celtic Park itu.
“Saya memuji impak yang dilakukan oleh Elyounoussi dalam memastikan jentera serangan pasukan menjadi dalam aksi ini. Semua pemain di padang turut bekerja keras bagi memastikan pasukan tidak dibolosi.
“Secara peribadi, Elyounoussi telah beraksi dengan cemerlang buat kami sejak tahun lalu dan saya harap momentum tersebut dapat diteruskan musim ini.
“Kami mempunyai misi besar untuk melayakkan diri ke peringkat kumpulan Liga Juara-Juara dan saya percaya harapan tersebut dapat direalisasikan. Keputusan diraih ini umpama langkah kanan buat kami,” katanya.

Masih ada aksi kelayakan kedua dan ketiga perlu diharungi Celtic dan sekiranya berjaya meraih kemenangan, mereka akan diundi dalam aksi play-off sebelum melangkah ke peringkat kumpulan. – K! ONLINE


Empat kenderaan musnah terbakar
Oleh KOSMO!

19 Ogos 2020, 8:00 pm
Oleh MOHAMAD NAUFAL MOHAMAD IDRIS
SHAH ALAM – Empat buah kenderaan terbakar dalam kejadian di sebuah kawasan perumahan di Seksyen 20 di sini hari ini.
Menurut Ketua Jabatan Bomba dan Penyelamat Shah Alam, Mohd. Faizal Md. Zin, pihaknya menerima panggilan mengenai kebakaran tersebut kira-kira pukul 12.18 tengah hari.
“Setibanya di lokasi kejadian kira-kira tujuh minit kemudian, didapati api sedang marak membakar kesemua kenderaan tersebut yang diparkir berdekatan antara satu sama lain.
“Dua buah kenderaan termasuk van jenama Lite Ace dan Hyundai Sonata hangus sepenuhnya manakala dua buah lagi kereta hanya terbakar 10 peratus sahaja,” katanya ketika dihubungi Kosmo! di sini hari ini.
Mohd. Faizal bagaimanapun menegaskan kebakaran tersebut tidak melibatkan sebarang mangsa.

Jelas beliau, siasatan lanjut sedang dijalankan termasuk sebarang unsur khianat dalam kes tersebut. – K! ONLINE


Anjing ditemui selamat selepas 37 hari terperangkap dalam runtuhan tanah
Oleh KOSMO!

19 Ogos 2020, 7:42 pm
BEIJING – Seekor anjing ditemui masih hidup dan sihat walaupun dilaporkan terperangkap dalam satu kejadian tanah runtuh yang berlaku lebih sebulan lalu di perkampungan Cangbaotian dekat wilayah Guizhou baru-baru ini, lapor sebuah laman berita.
Anjing berwarna hitam itu ditemui selamat oleh pemiliknya, Chen Yongen ketika lelaki itu kembali semula ke kawasan kediamannya yang musnah untuk mencari sisa barangan yang masih boleh digunakan.
“Tiba-tiba saya terdengar bunyi salakan anjing dari bawah runtuhan tanah dan ternyata ia adalah anjing peliharaan saya,” kata Yongen.
Penduduk kampung mengambil masa 10 jam untuk mengeluarkan anjing tersebut. – YOUTUBE

Menyedari anjingnya masih hidup, Yongen telah meminta bantuan beberapa penduduk kampung untuk membantunya sehingga haiwan itu berjaya dibawa keluar 10 jam kemudian.
Yongen berkata, ketika tanah runtuh berlaku, anjingnya tidak dapat lari menyelamatkan diri kerana telah diikat.
Kisah keajaiban anjing bertuah itu sekali gus menjadi bualan netizen dalam laman sosial.

Bagaimanapun, tidak dapat dipastikan bagaimana anjing tersebut mampu bertahan walaupun telah terperangkap di bawah runtuhan bangunan selama 37 hari.
Berdasarkan laporan berita China News, anjing itu memiliki berat hanya 5 kilogram (kg) ketika ditemui berbanding berat asalnya sebelum kejadian iaitu seberat 30kg.
Kejadian tanah runtuh yang berlaku pada 8 Julai lalu itu membabitkan 130 buah kediaman penduduk, namun hanya beberapa buah kediaman sahaja yang terselamat. – Agensi


Pelbagai barangan kes bernilai RM2.7 juta dilupuskan
Oleh KOSMO!

19 Ogos 2020, 6:34 pm
Oleh NOR SHAFAWATI YUP
SEREMBAN – Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan telah melupuskan pelbagai barangan bernilai RM2.7 juta membabitkan 80 kes yang telah disiasat dan dikenakan tindakan mahkamah serta kompaun.
Pengarah KPDNHEP Negeri Sembilan, Ain Arjuna Aziz Zaman berkata, barangan yang dilupuskan itu merangkumi pelbagai barangan sukan jenama terkenal seperti kasut, baju, sandal serta minuman kopi segera sejak awal Januari tahun ini sehingga semalam.
“Jumlah ini meliputi secara keseluruhan nilai rampasan oleh KPDNHEP Negeri Sembilan bersama cawangan Kuala Pilah dan Port Dickson dengan nilai rampasan tertinggi RM1.32 juta di bawah Akta Kawalan Bekalan 1961 diikuti dengan jumlah sitaan RM1.27 juta bagi Akta Perihal Dagangan 2011,”
“Pelupusan ini bertujuan memberi mesej kepada masyarakat bahawa kementerian memandang serius hal menjaga kebajikan pengguna serta pemilik harta intelek serta bagi mengelak ketirisan yang berlaku akibat penyelewengan barangan bersubsidi sehingga menyebabkan kerajaan mengalami kerugian,” katanya.
Beliau berkata demikian pada sidang akhbar di Dewan Utama KPDNHEP Negeri Sembilan di sini semalam.

Menurut Ain Arjuna, dalam operasi yang dijalankan ada peniaga dikesan menjual barangan tiruan pada harga pasaran barangan asli dan biasanya pengguna yang tidak mengetahui maklumat produk mudah tertipu.
“Pengguna perlu ada ilmu, jangan ingat barang yang mahal itu berkualiti, sekarang maklumat boleh diperoleh di hujung jari sebaiknya pengguna membuat analisa dan perbandingan harga.
“Pengguna juga boleh membuat carian maklumat di Google bagi memastikan barang yang dibeli adalah asli dan jika mendapat maklumat berlaku salah laku dalam kalangan peniaga jangan diamkan perkara ini,” katanya.
Jelas Ain Arjuna, pengguna dinasihatkan supaya tidak menyokong sebarang bentuk perniagaan yang melibatkan salah laku peniaga kerana nilai barangan tidak setimpal dengan harga ditawarkan.
“Selain itu, tahap kebersihan dan keselamatan barangan diragui serta kualiti barangan (tiruan) yang tidak mencapai standard piawaian,” katanya yang memberitahu sehingga semalam sebanyak 447 kes direkodkan pihaknya atas pelbagai akta.
Dalam pada itu, Ain Arjuna berkata, dalam operasi terbaharu yang dijalankan KPDNHEP Negeri Sembilan bersama cawangan Kuala Pilah dan Port Dickson Isnin lalu, sebanyak RM12,750 jumlah kompaun telah dikenakan terhadap peniaga melibatkan 17 kes.
“Kesemua mereka dikenakan kompaun kerana melakukan kesalahan di bawah Akta Kawalan Harga dan Antipencatutan 2011 (Tidak Mempamerkan Tanda Harga), Akta Timbang dan Sukat 1972 (Tidak Membuat Penentusahaan) dan Akta Perlindungan Pengguna 1999 (Peraturan Bengkel).
“Operasi ini bagi memastikan peniaga patih dengan segala perundangan yang dikuatkuasakan oleh agensi terlibat di samping mengamalkan etika perdagangan yang sihat,” katanya.
Tambahnya, pematuhan Perintah Kawalan Pergerakan Pemulihan (PKPP) turut menjadi perhatian bagi mengekang penularan Covid-19.


Achey Bocey buka restoran sate di Segamat
Oleh KOSMO!

19 Ogos 2020, 6:29 pm
Oleh FARAHWAHIDA AHMAD
SEGAMAT – Selebriti terkenal, Achey Bocey melebarkan sayap perniagaannya apabila berkolaborasi membuka premis berasaskan sate bersama Satay Makyut Tenang di Segamat Baru di sini Ahad lalu.
Achey atau nama sebenarnya, Mohd. Nasir Hamzah, 34, berkata, idea untuk membuka Restoran Satay Makyut Tenang di Segamat ini sudah mula difikirkan sejak dua tahun lalu.
Bagaimanapun, katanya, baru sebulan dia serta ahli keluarga mentua membuat persediaan rapi sebelum hasrat membuka kedai makan menjadi realiti.
“Semua resipi ini adalah hasil air tangan ibu mentua saya, Juriah Rahmat, 60, dan dia sudah berniaga sate sejak 32 tahun lalu lagi bersama arwah bapa mentua, Yahya Abu Amin, 66.
“Sejak akhir-akhir ini ibu mentua kurang sihat dan mula menyatakan hasrat untuk berhenti meniaga kerana terlalu letih menerima permintaan tinggi tempahan sate serta nasi lemak,” katanya ketika ditemui Kosmo!.

Menurut Achey, selepas berbincang dengan ipar, Shahzatul Hafiz Mansor, 39, dan isterinya, Azlina Yahya, 34, serta ahli keluarga, mereka bersetuju untuk meneruskan legasi perniagaan Satay Makyut Tenang.
Jelasnya, nama Satay Makyut Tenang diambil sempena nama ibu mentuanya, Juriah yang dikenali sebagai Makyut.
“Sebenarnya mak mentua saya memulakan perniagaan ini di kampungnya di Tenang, Labis, Segamat dengan menaiki motosikal pada tahun 1988 lagi.
“Masa itu berniaga pakai motosikal saja, jual 100 batang sate sehari dari rumah ke rumah,” katanya. – K! ONLINE


Tukang tebang meninggal dunia atas pokok
Oleh KOSMO!

19 Ogos 2020, 7:54 pm
Oleh NOR AINNA HAMZAH
REMBAU – Seorang warga emas tiba-tiba terkulai kaku di atas pokok bidara setinggi 30 meter ketika melakukan kerja-kerja penebangan pokok di rumah penduduk di Kampung Kundur Hilir dekat sini petang tadi.
Dalam kejadian kira-kira pukul 3.00 petang itu, mangsa, Awaludin Kaman, 68, beralamat di Kampung Mungkal berjaya dibawa turun dengan selamat oleh pasukan bomba kira-kira dua jam selepas menerima panggilan pada pukul 3.13 petang.
Menurut rakan sekerja mangsa, Uwish Kurni Mohd Mahfuz, 27, ketika kejadian dia berada di bawah pokok, manakala mangsa yang dipanggilnya Cik Y sedang berada di atas pokok.
“Ikutkan dah lama kami tak bersama-sama menebang pokok, cumanya pagi tadi Cik Y beriya-riya mengajak saya menemaninya potong pokok. Ini merupakan pokok bidara ketiga yang dipotongnya hari ini.
“Bila saya lihat Cik Y tiba-tiba senyap dan terkulai di celahan dahan pokok, saya segera memanjat pokok dan mengikatnya kerana bimbang Cik Y jatuh. Selepas itu, kami meminta pertolongan pihak bomba,” katanya ketika ditemui di lokasi kejadian, di sini, petang tadi.

Bagi seorang lagi yang turut sama melakukan kerja-kerja pembersihan kawasan penebangan pokok, Mohd. Hafizuddin Rozaimi, 20, dia menyatakan arwah yang dipanggilnya Atok sempat bergurau dan menyuruhnya belajar cara memanjat serta menebang pokok.
“Atok kata kau belajarlah macam mana panjat pokok ni, nanti boleh ganti. Saya katakan pada Atok, saya tak berani nak panjat tinggi.
“Tak lama lepas tu, Atok senyap sahaja walau dipanggil berulang-kali. Tak sampai seminit Uwish memanjat pokok ini dan terpaksa mengikat Atok kerana bimbang Atok yang tak sedarkan diri di atas pokok terjatuh,” katanya.
Menurutnya, arwah merupakan seorang yang sangat berpengalaman dalam kerja-kerja menebang pokok kerana sudah membuat kerja berkenaan puluhan tahun.
Susulan kejadian berkenaan, sepasukan anggota bomba dari Balai Bomba dan Penyelamat Rembau dikejarkan ke lokasi kejadian dan tiba di lokasi pada jam 3.29 petang.
Menurut Ketua Balai Bomba dan Penyelamat Rembau, Penolong Penguasa Bomba Mohd Fuad Majid, pasukannya mengambil masa dua jam untuk membawa mangsa turun menggunakan tali penyelamat.
“Sebaik berjaya diturunkan, pasukan paramedik telah membuat pemeriksaan dan mengesahkan mangsa telah pun meninggal dunia.
Sementara itu, Ketua Polis Daerah Rembau, Deputi Superintendan Anuar Bakri Abdul Salam mengesahkan kejadian berkenaan dan menyatakan mayat mangsa dibawa ke Hospital Tuanku Jaafar di Seremban bagi proses bedah siasat.
“Kes diklasifikasikan sebagai mati mengejut,” katanya. – K! ONLINE


Rumah empat keluarga hangus di Membakut
Oleh KOSMO!

19 Ogos 2020, 7:00 pm
Oleh IVAN AMIRUL
MEMBAKUT – Empat keluarga hilang tempat tinggal selepas rumah didiami mereka di Kampung Lumantak, Jalan Bambangan musnah dalam kebakaran hari ini.
Bagaimanapun, tiada sebarang kemalangan jiwa dilaporkan dalam kejadian terbabit.
Jurucakap Pusat Gerakan Operasi, Jabatan Bomba dan Penyelamat Malaysia (JBPM) berkata, pihaknya menerima panggilan kecemasan pada pukul 7.47 pagi.
“Sebuah jentera bersama 14 anggota dan pegawai sudah diarahkan ke lokasi kebakaran untuk operasi memadam kebakaran.
“Kebakaran melibatkan empat rumah jenis tidak kekal dengan keluasan 743 meter persegi yang musnah 100 peratus.

“Bagaimanapun kecekapan anggota bertugas berjaya menyelamatkan tiga rumah yang berhampiran,” katanya dalam satu kenyataan hari ini.
Menurutnya, api berjaya dikawal sekitar pukul 8.32 pagi sebelum berjaya dipadamkan sepenuhnya.
“Punca sebenar kebakaran serta nilai keseluruhan kerugian masih dalam siasatan.
“Operasi tamat sepenuhnya pada pukul 11.30 pagi selepas pemeriksaan akhir memdapati tiada lagi punca api yang boleh mencetus bahaya kebakaran,” katanya. – K! ONLINE


Kecoh anak kambing berkepala babi
Oleh KOSMO!

19 Ogos 2020, 8:17 pm
JAKARTA – Kelahiran seekor anak kambing menggemparkan penduduk Kampung Balunganyar, daerah Lekok, Jawa Timur kerana didakwa mempunyai kepala menyerupai babi baru-baru ini, lapor laman berita suara.com.
Sebuah rakaman video berdurasi 50 saat yang tular di laman YouTube menunjukkan penduduk mengerumuni seekor anak kambing memiliki kepala sangat kecil dan menyerupai babi.
Menurut keterangan pada video tersebut, anak kambing itu dikatakan milik salah seorang penduduk kampung di situ.
“Kejadian aneh tetapi benar apabila seekor kambing melahirkan anak kambing tetapi berkepala babi,” kata seorang penduduk kampung.
Kelahiran anak kambing aneh berkenaan diakui ketua kampung, Sholeh yang membenarkan haiwan tersebut terus hidup di kampung itu.
“Benar di kampung ini tular video seekor anak kambing berkepala babi.

“Tapi pada pandangan saya, anak kambing itu bukannya lahir berkepala babi tetapi lahir secara pramatang,” kata Sholeh.
Kenyataan itu turut disokong oleh seorang penduduk kampung yang hanya ingin dikenali sebagai Lukman dan memberitahu kejadian anak kambing berkepala babi itu telah diperbesarkan penduduk kampung.
“Sebenarnya anak kambing itu lahir secara pramatang dan bukannya lahir berkepala babi,” kata Lukman. – Agensi


Noor Hisham Tokoh Maal Hijrah
Oleh MOHD RIDZAUDDIN ROSLAN

19 Ogos 2020, 7:38 pm
KUALA LUMPUR – Ketua Pengarah Kesihatan, Tan Sri Dr. Noor Hisham Abdullah diumumkan sebagai Tokoh Maal Hijrah Peringkat Kebangsaan 1442H/2020M.
Pengumuman itu dibuat Menteri di Jabatan Perdana Menteri, Datuk Seri Dr. Zulkifli Mohamad Al-Bakri pada Majlis Sambutan Maal Hijrah Peringkat Kebangsaan Tahun 1442H/2020 di Masjid Negara semalam.
Di majlis penganugerahan itu, Noor Hisham menerima pingat serta sijil penghargaan daripada kerajaan Malaysia.
Selain itu, Tokoh Ma’al Hijrah Antarabangsa 1442H/ 2020M pula dianugerahkan kepada Syeikh Al Azhar Al-Syarif, Syeikh Prof. Dr. Ahmad Tayyib. – K! ONLINE


Koeman pengurus baharu Barcelona
Oleh KOSMO!

19 Ogos 2020, 6:51 pm
BARCELONA – Barcelona mengumumkan pelantikan Ronald Koeman sebagai ketua jurulatih baharu pasukan itu bagi mengisi kekosongan ditinggalkan Quique Setien yang dipecat baru-baru ini.
Pengendali berusia 57 tahun itu membuat keputusan meninggalkan tugasannya bersama skuad antarabangsa Belanda untuk menandatangani kontrak dengan The Catalan sehingga 30 Jun 2022.
Bekas pengendali Hoffenheim, Alfred Schreuder pula dilantik sebagai pembantu jurulatih kepada Koeman.
“Barcelona telah bersetuju untuk melantik Koeman mengendalikan skuad utama pasukan ini. Sesi memperkenalkan pengurus baharu dan sidang akhbar akan diadakan hari ini,” menurut kenyataan rasmi Barcelona sebentar tadi.
Kekalahan memalukan 2-8 kepada Bayern Munich dalam aksi suku akhir Liga Juara-Juara baru-baru ini menyaksikan pihak pengurusan The Catalan memecat Setien yang baru dilantik pada Januari lalu.
Pelantikan pengendali dari Zaandam, Belanda itu bakal menyaksikan rombakan besar-besaran berlaku dalam kem Barcelona dengan beberapa pemain sudahpun dikenal pasti akan dijual selepas ini.

Sebagai rekod, Koeman pernah memikul tanggungjawab sebagai penolong jurulatih Barcelona sewaktu di bawah kendalian Louis van Gaal dari 1998 hingga 2000. – K! ONLINE


Tiga premis jual pelitup muka melebihi harga siling dikompaun RM2,250
Oleh MUHAMAD TARMIZE MOHD NOR

19 Ogos 2020, 5:58 pm
IPOH – Sebanyak tiga premis dikompaun berjumlah RM2,250 oleh Kementerian Perdagangan Dalam Negeri dan Hal Ehwal Pengguna (KPDNHEP) Perak selepas menjual pelitup muka dengan harga yang tinggi melebihi harga siling ditetapkan.
Timbalan Pengarah KPDNHEP Perak, Dottie Azlina Ismail berkata, pihaknya telah memeriksa 1,934 premis bagi memantau harga dan bekalan pelitup muka dalam tempoh dari awal tahun sehingga 16 Ogos lalu.
“Kementerian telah memutuskan penurunan harga maksimum pelitup muka tiga lapis daripada RM1.45 seunit kepada RM0.95 seunit bagi harga runcit.
“Berdasarkan pemeriksaan yang dibuat, tiga premis tersebut telah menjual pelitup muka dengan harga yang melebihi harga yang telah ditetapkan dan KPDNHEP telah mengambil tindakan kompaun terhadap mereka berjumlah RM2,250,” katanya.
Beliau berkata demikian selepas menjalankan pemeriksaan terhadap ketetapan harga pelitup muka di Aeon Klebang di sini hari ini.
Tambah Dottie, antara kesalahan lain yang boleh diambil tindakan termasuklah tiada tanda harga dan label pada produk, menyorokkan produk, produk tiruan atau penandaan yang tidak jelas.

“Sekiranya ada premis yang menjual pelitup muka secara runcit dan bukan di dalam kotak, siasatan juga boleh dijalankan jika ia tidak mempunyai label.
“Oleh itu, premis tersebut perlu memastikan bahawa pelitup muka yang dijual mempunyai label,” katanya.
Menurutnya, tinjauan harga turut dibuat ke atas penjualan pelitup muka yang dijual secara online bagi memastikan para peniaga mematuhi harga siling yang ditetapkan.


Premis loteri haram diserbu
Oleh KOSMO!

19 Ogos 2020, 6:09 pm
Oleh MASTURAH SURADI
KOTA TINGGI – Empat suspek ditahan kerana disyaki menjalankan dan menguruskan pusat pengiraan (counting centre) loteri awam secara haram di sebuah premis di Jalan Tun Habab, Kota Tinggi, di sini Ahad lalu.
Ketua Polis Daerah Kota Tinggi, Superintendan Hussin Zamora berkata, siasatan awal mendapati premis tersebut telah beroperasi selama dua bulan dan mengutip RM300,000 setiap kali hari pertaruhan.
“Serbuan dilakukan pada pukul 10.30 malam di mana sepasukan polis daripada Bahagian Siasatan Jenayah IPD Kota Tinggi telah membuat tangkapan ke atas tiga lelaki dan seorang perempuan tempatan berusia 19 hingga 28 tahun di premis berkenaan.
“Dalam serbuan tersebut polis telah merampas empat buah komputer riba, empat buah telefon bimbit, 84 helai catitan loteri haram dan peralatan elektronik dipercayai digunakan untuk kegiatan loteri haram tersebut,” katanya dalam satu kenyataan hari ini.
Hussin berkata, semua tangkapan direman sehingga 20 Ogos dan kes disiasat di bawah Seksyen 4(1)(g) Akta Rumah Judi Terbuka 1953.

Jika disabitkan kesalahan boleh didenda tidak kurang RM5,000 dan tidak melebihi RM50,000 serta penjara tidak melebihi tiga tahun.
Jelasnya, mereka turut disiasat di bawah Seksyen 4A(a) ARJT 1953, jika sabit kesalahan boleh didenda tidak kurang RM20,000 dan tidak melebihi RM200,000 atau penjara tidak melebihi lima tahun. – K! ONLINE.


KPDNHEP keluar surat amaran kepada 24 premis
Oleh MOHD RASDAN AHMAD

19 Ogos 2020, 5:13 pm
KUALA LUMPUR – Penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) telah mengeluarkan surat amaran kepada 24 premis kerana tidak mematuhi prosedur operasi standard (SOP) Perintah Kawalan Pergerakan Pemulihan (PKPP) semalam.
Amaran tersebut dikeluarkan dalam operasi pemantauan harian ke atas 12 jenis bekalan barangan yang dilakukan di seluruh negara sejak Perintah Kawalan Pergerakan (PKP) yang mula dilaksanakan Mac lalu.
Menteri Kanan Keselamatan, Datuk Seri Ismail Sabri Yaakob berkata, dalam operasi itu juga penguat kuasa KPDNHEP turut memberi nasihat kepada 24 pemilik premis lagi atas kesalahan yang sama.
“Dalam operasi yang dilakukan semalam, sebanyak 776 premis perniagaan melibatkan 569 peruncit, 178 pemborong dan 29 pengilang telah dipantau bagi memastikan tidak berlaku penyalahgunaan 12 jenis barangan terkawal.
“Pegawai penguat kuasa KPDNEHP juga telah melakukan 1,406 pemeriksaan khas Pematuhan SOP PKPP dan mendapati 1,358 premis mematuhi SOP ditetapkan, manakala 24 premis diberi nasihat dan 24 lagi diberi amaran,” katanya melalui satu kenyataan akhbar hari ini.  -K! ONLINE.


Mahkamah tolak permohonan SPRM lucut RM188,138 dari SUPP
Oleh NUZULSHAM SHAMSUDDIN

19 Ogos 2020, 6:19 pm
KUALA LUMPUR – Mahkamah Tinggi di sini sebentar tadi menolak permohonan Suruhanjaya Pencegahan Rasuah Malaysia (SPRM) untuk melucutkan RM188,138.26 yang didakwa ada kaitan dengan skandal 1Malaysia Development Berhad (1MDB), yang disita dari Sarawak United People Parti (SUPP).
Pesuruhjaya Kehakiman, Datuk Ahmad Shahrir Mohd. Salleh membuat keputusan itu selepas mendapati SPRM tidak mempunyai bukti kukuh dalam permohonannya untuk melucutkan wang tersebut.
Dalam penghakimannya, Ahmad Shahir berkata, berdasarkan keseimbangan dan kebarangkalian, SPRM gagal membuktikan syarat di bawah Seksyen 56, Akta Pencegahan Pengubahan Wang Haram, Pembiayaan Anti-Keganasan dan Hasil Kegiatan Tidak Sah (AMLATFPUAA) untuk sejumlah RM188,138.26 dalam akaun SUPP dilucutkan.
“Dalam keadaan ini, saya dengan ini menolak permohonan tersebut,” katanya.
Sementara itu, pendakwaan yang diwakili Timbalan Pendakwa Raya dari SPRM, Abdul Rashid Sulaiman berkata, pihaknya akan mengemukakan notis rayuan terhadap keputusan hari ini ke Mahkamah Rayuan.
Dalam prosiding itu, SUPP diwakili oleh peguam Michael Chow.

Pada bulan Jun tahun lalu, bekas Ketua Pesuruhjaya SPRM, Latheefa Koya mengatakan bahawa SPRM telah mengemukakan saman pelucutan sivil terhadap 41 responden untuk melucutkan kira-kira RM270 juta yang didakwa ada kaitan dengan skandal dana 1MDB dan diterima oleh responden dari bekas Perdana Menteri, Datuk Seri Najib Tun Razak.
Selain SUPP, entiti lain yang terlibat dengan RM270 juta itu ialah bahagian-bahagian UMNO, Parti Rakyat Bersatu Sabah, MCA, Parti Liberal Demokratik, Persatuan Kebajikan Islam dan Dakwah Islamiah Malaysia serta beberapa yayasan dan syarikat. – K!ONLINE


Bekas tentera terlantar sakit terima sumbangan
Oleh KOSMO!

19 Ogos 2020, 5:21 pm
Oleh ROSLIZA MOHAMED
KOTA BHARU – Jabatan Hal Ehwal Veteran Angkatan Tentera Malaysia (JHEV ATM) Kelantan/Terengganu dengan kerjasama Persatuan Veteran Tentera Udara Diraja Malaysia (TUDM) Kelantan menghulurkan sumbangan kepada seorang bekas anggota tentera yang terlantar sakit.
Bekas tentera bersara TUDM, Abdul Aziz Chu Hashim, 74, tidak boleh bercakap akibat angin ahmar menerima kunjungan itu di rumahnya di Kampung Pasir Pekan, Wakaf Bharu di sini hari ini.
Panglima 8 Briged, Brigedier Jeneral Zamsari Abu Hasan berkata, pihaknya menyumbangkan bekalan susu untuk penyakit diabetes bernilai RM98 setin selama tiga bulan iaitu sebanyak 30 tin dan lampin pakai buang secara terus sebanyak RM600.
Katanya, JHEV ATM turut memberi bekalan berupa barang dapur seperti beras, minyak dan tepung.
“Sumbangan itu sedikit sebanyak dapat meringankan beban keluarga anggota tersebut. Ia juga merupakan satu bentuk keprihatinan untuk memberi semangat dan menjaga kebajikan anggota veteran yang memerlukan.

“Lawatan ini juga sempena Hari Sambutan Pahlawan untuk menghargai tentera yang pernah berkhidmat,” katanya dalam satu kenyataan di sini hari ini.
Menurutnya, JHEV negeri dengan kerjasama pihak persatuan veteran sentiasa prihatin terhadap kebajikan ahli dan memantau keadaan mereka.
Beliau berkata, JHEV ATM turut menawarkan pelbagai kebajikan kepada veteran ATM yang mempunyai tanggungan termasuk bantuan sara hidup, persekolahan, kemasukan kolej, universiti, politeknik, vokasional selain bantuan perubatan dan peralatan pesakit.
“JHEV ATM juga menasihatkan agar veteran menjadi ahli persatuan supaya tiada ahli veteran ATM yang tersisih atau terlepas pandang kelak,” katanya. – K! ONLINE


Rakyat Malaysia maut ditembak di Thailand
Oleh MUHAMMAD AYMAN GHAFFA

19 Ogos 2020, 4:57 pm
KOTA BHARU – Ketua Polis Kelantan, Deputi Komisioner Shafien Mamat mengesahkan bahawa terdapat seorang rakyat Malaysia maut dalam kejadian tembak di negara jiran.
Menurutnya dalam satu kenyataan, mangsa berasal dari Kampung Kalor Gelang Mas dekat Pasir Mas.
Katanya, mangsa juga dipercayai ditembak oleh suspek yang tidak dikenali dan disahkan maut di tempat kejadian.
Terdahulu, difahamkan mangsa maut ditembak dipercayai ketika berada Tak Bai, Thailand namun, punca kejadian itu tidak dapat dikenal pasti. – K! ONLINE


Lelaki mati dihempap traktor di kebun durian
Oleh KOSMO!

19 Ogos 2020, 6:12 pm
Oleh ABDUL RASHID ABDUL RAHMAN
RAUB – Misteri kehilangan seorang lelaki sejak seminggu lalu terjawab apabila mayat mangsa ditemukan dihempap sebuah traktor di sebuah kebun durian di Kilometer 105 Jalan Lama Raub-Bentong di sini semalam.
Ketua Polis daerah, Superintendan Kama Azural Mohamed berkata, mangsa Yap Yoke Choy, 59, yang beralamat di Taman Daya Kepong, Kuala Lumpur ditemukan dihempap sebuah traktor mesin rumput oleh orang awam pada pukul 9 malam semalam.
“Hasil siasatan mendapati semasa mangsa menuruni bukit di kebun durian miliknya tiba–tiba traktor berkenaan hilang kawalan dan terbalik ke lereng bukit yang kemudian menghempap mangsa.
“Akibat daripada kemalangan ini yang dipercayai berlaku lebih kurang tujuh hari lalu menyebabkan mangsa meninggal dunia di tempat kejadian,” katanya di sini hari ini.
Menurut Kama Azural, mayat mangsa dihantar ke Hospital Raub untuk bedah siasat dan kes ini disiasat mengikut Seksyen 304A Kanun Keseksaaan.

Katanya, pihak polis masih mengesan saksi bagi membantu siasatan dan kenderaan berkenaan dihantar bagi menjalani pemeriksaan Pusat Pemeriksaan Kenderaan Berkomputer (Puspakom).
“Berdasarkan siasatan awal mendapati keadaan permukaan jalan tidak rata dengan bertanah liat dan menuruni bukit di kawasan kebun durian,”ujarnya. – K! ONLINE


Patuh SOP sempena cuti
Oleh KOSMO!

19 Ogos 2020, 6:05 pm
Oleh SITI A’ISYAH SUKAIMI
PUTRAJAYA – Rakyat Malaysia diminta tetap patuh kepada prosedur operasi standard (SOP) berikutan cuti umum sempena Awal Muharam serta cuti sekolah pertengahan penggal kedua yang bermula esok.
Ketua Pengarah Kesihatan, Tan Sri Dr. Noor Hisham Abdullah berkata, ramai yang mungkin merancang untuk pulang ke kampung serta mengambil kesempatan menziarahi saudara-mara dan rakan sempena cuti tersebut.
“Ini termasuk aktiviti merentas negeri serta rancangan untuk mengadakan aktiviti riadah bersama keluarga.
“Justeru, Kementerian Kesihatan menggesa orang ramai supaya tetap patuh kepada SOP dan kebiasaan baharu dalam segala aktiviti yang bakal dilakukan.
“Elakkan daripada mengadakan sebarang perhimpunan besar-besaran,” katanya dalam satu kenyataan di sini hari ini.

Esok, umat Islam bakal meraikan Awal Muharam atau dikenali sebagai Maal Hijrah.
Selain itu, cuti sekolah pertengahan penggal kedua juga akan bermula esok sehingga 24 Ogos. – K! ONLINE


16 kes baharu positif Covid-19
Oleh KOSMO!

19 Ogos 2020, 5:48 pm
Oleh SITI A’ISYAH SUKAIMI
PUTRAJAYA – Sebanyak 16 kes baharu Covid-19 dilaporkan hari ini dengan 12 daripadanya kes penularan tempatan termasuk Kluster Tawar dan Kluster Sala, menjadikan jumlah kes positif sebanyak 9,235 kes.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan kes penularan tempatan itu, lapan kes daripada Kluster Tawar iaitu masing-masing empat di Kedah dan Pulau Pinang manakala tiga kes daripada Kluster Sala.
“Seterusnya, satu kes saringan sign-on kapal di Johor yang mana dia tidak bergejala dan telah dimasukkan ke Hospital Enche’ Besar Hajjah Khalsom,” katanya dalam satu kenyataan hari ini.
Beliau berkata, bagi empat kes import pula membabitkan bukan warganegara iaitu tiga kes dari Bangladesh dan satu kes dari Filipina.
“Selain itu, 23 kes telah pulih Covid-19 hari ini dengan jumlah kumulatif kes yang pulih sepenuhnya sebanyak 8,925 kes iaitu 96.6 peratus daripada jumlah keseluruhan kes.

“Sehingga kini, tujuh kes positif Covid-19 sedang dirawat di Unit Rawatan Rapi (ICU) dengan tiga kes memerlukan bantuan pernafasan manakala tiada pertambahan kes kematian dilaporkan,” katanya. – K! ONLINE


PBT Selangor diarah beri lesen penjaja sementara
Oleh KOSMO!

19 Ogos 2020, 6:23 pm
Oleh NOR AZIHAN MD. GHAZALI
KLANG – Semua pihak berkuasa tempatan (PBT) diarahkan memberikan Lesen Penjaja Sementara Pasca Covid-19 kepada penjaja untuk beroperasi di tapak-tapak sesuai yang tidak mendatangkan kacau ganggu dan selamat.
Pengerusi Kerajaan Tempatan, Pengangkutan Awam dan Pembangunan Kampung Baru, Ng Sze Han berkata, langkah itu bagi membantu golongan B40 yang terjejas teruk akibat Covid-19.
“PBT sendiri akan turun ke lokasi membuat bancian sama ada tapak itu sesuai atau tidak, jika sesuai penjaja akan diminta untuk mengemukakan permohonan kepada PBT.
“Bagaimanapun, mereka harus menepati beberapa syarat yang telah ditetapkan iaitu tidak mendatangkan kacau ganggu termasuk aspek kebersihan, kesihatan dan tapak juga mesti dalam kedudukan yang selamat,” katanya.
Beliau berkata demikian selepas menyerahkan 35 Lesen Penjaja Sementara Pasca Covid-19 daripada 500 yang disediakan oleh Majlis Perbandaran Klang (MPK) di sini.

Turut hadir Yang Dipertua MPK, Dr. Ahmad Fadzli Ahmad Tajuddin.
Sementara itu, seorang peniaga, V. Vejayakumar, 60, menjelaskan pemberian lesen itu secara langsung mengakhiri penantiannya yang telah lama memohon lesen penjaja menjual air kelapa.
“Sebelum ini, apabila berniaga sering diberikan amaran kerana menjaja di lokasi tidak dibenarkan dan tanpa lesen. Jadi, selepas ini tidak perlu takut lagi kerana turut disediakan kawasan menjaja,” katanya. – K! ONLINE


IPD Sentul tidak ditutup – KPN
Oleh KOSMO!

19 Ogos 2020, 2:38 pm
Oleh NUR SHARIEZA ISMAIL
DENGKIL – Polis mengesahkan penutupan sebahagian kaunter aduan di Balai Polis Sentul ditutup atas arahan Kementerian Kesihatan setelah dikunjungi seorang individu ingkar arahan kuarantin Covid-19.
Ketua Polis Negara, Tan Sri Abdul Hamid Bador berkata, penutupan itu hanya dibuat membabitkan kaunter pertanyaan dan bukan operasi harian harian balai terbabit.
“Polis dapati individu terbabit memakai gelang kuarantin dan perkara itu sudah dimaklumkan kepada Kementerian Kesihatan Malaysia.
“Pihak kementerian meminta kawasan yang dikunjungi mangsa ditutup. Kita tutup kaunter pertanyaan tetapi operasi balai berjalan seperti biasa,” katanya pada sidang akhbar Operasi Bersepadu Khazanah di sini hari ini.
Beliau berkata demikian bagi mengulas
gambar tular berhubung penutupan operasi Balai Polis Sentul selepas dikunjungi seorang wanita bergelang kuarantin.

Sementara itu, Abdul Hamid berkata, maklumat lanjut mengenai perkara itu akan diumumkan oleh Kementerian Kesihatan petang nanti.
“Wanita terbabit dipercayai datang Balai Polis Sentul untuk membuat aduan kerana diganggu.
“Setibanya wanita itu di sana, pihak polis dapati dia memakai gelang kuarantin serta ada gejala batuk. -K! ONLINE


PDRM tahan 140 ingkar PKP
Oleh MOHD RASDAN AHMAD

19 Ogos 2020, 3:24 pm
KUALA LUMPUR – Polis Diraja Malaysia (PDRM) menahan seramai 140 individu semalam atas kesalahan ingkar arahan Perintah Kawalan Pergerakan (PKP).
Menteri Kanan Pertahanan, Datuk Seri Ismail Sabri berkata, daripada jumlah tersebut, seramai 136 individu dikompaun manakala empat individu lagi direman.
“Antara kesalahan ingkar arahan PKP termasuk gagal menyediakan peralatan/catitan keluar masuk (35), tidak memakai pelitup muka (35), gagal melunaskan bayaran di pusat kuarantin (2), tidak memakai apron pakai buang (1), serta aktiviti dengan melibatkan kehadiran orang ramai yang menyukarkan penjarakan sosial (96),” katanya dalam satu kenyataan, hari ini.
Berhubung Operasi Benteng semalam, beliau memberitahu, PDRM telah mengadakan 64 sekatan jalan raya di seluruh negara dan memeriksa 25,458 kenderaan bagi mengekang kemasukan pendatang asing tanpa izin (PATI) terutamanya di lorong-lorong tikus.
Ismail Sabri menyatakan, dua warga asing ditahan atas kesalahan imigresen.
Sementara itu, sejak 24 Julai sehingga semalam, seramai 12,926 individu telah pulang ke tanah air melalui pintu masuk sempadan antarabangsa.

Kesemua mereka telah ditempatkan di 62 hotel dan lima institut latihan awam (ILA) di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Perlis, Labuan dan Kedah.
“Daripada jumlah itu, seramai 43 individu telah dihantar ke hospital untuk rawatan dan 5,694 individu telah didiscaj dan dibenarkan pulang,” jelasnya.
Beliau memaklumkan, mereka telah pulang dari 32 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran dan Nepal.
Negara lain termasuk Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, New Zealand, Amerika Syarikat dan Australia.
Secara keseluruhan, bekalan barangan keperluan mencukupi dan mampu menampung keperluan dalam negara yang berterusan dan mudah diperolehi.
Semalam, pegawai penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) juga telah melakukan 1,406 pemeriksaan khas Pematuhan SOP Perintah Kawalan Pergerakan Pemulihan (PKPP).
Sebanyak 1,358 premis didapati mematuhi SOP yang ditetapkan manakala 24 premis diberi nasihat dan 24 premis pula diberi amaran kerana tidak patuh SOP. – K! ONLINE


Golongan p-Hailing akan dilindungi Perkeso
Oleh KOSMO!

19 Ogos 2020, 3:41 pm
Oleh MOHAMAD NAUFAL MOHAMAD IDRIS
SHAH ALAM- Penghantar aplikasi makanan dan parcel (p-Hailing) bakal dimasukkan dalam salah satu kumpulan yang dilindungi Pertubuhan Keselamatan Sosial (Perkeso).
Timbalan Menteri Sumber Manusia, Awang Hashim berkata, perbincangan mengenainya sedang dijalankan dengan pihak berkepentingan dalam melindungi hak dan kebajikan mereka.
“Sekiranya semua urusan telah selesai, Menteri Sumber Manusia (Datuk Seri M. Saravanan) sendiri akan mengumumkan perkara tersebut,” katanya.
Beliau berkata demikian kepada pemberita selepas melancarkan Sistem Pengurusan Integrasi Kemahiran Malaysia (MySPIKE) dan TVET Instructor Eprofiling System (TiPS) di Pusat Latihan Pengajar dan Kemahiran Lanjutan (CIAST), di sini hari ini.
Dalam perkembangan berlainan, Awang menegaskan perundingan masih dijalankan bersama syarikat P-Hailing mengenai tuntutan yang dibuat oleh Gerakan Tuntut Malaysia (TUNTUT) susulan memorandum yang diterima Saravanan bulan lalu. – K! ONLINE


Lebih seribu botol arak dirampas MPS
Oleh MOHD RASDAN AHMAD

19 Ogos 2020, 2:50 pm
KUALA LUMPUR – Majlis Perbandaran Selayang (MPS) telah merampas dan menyita lebih seribu botol arak di dua kedai berbeza yang menjual arak tanpa lesen yang sah semalam.
MPS dalam satu kenyataan yang dikeluarkan berkata, rampasan tersebut dilakukan dalam satu serbuan yang dijalankan oleh anggota penguatkuasa dan keselamatan MPS di Taman Seri Gombak malam semalam.
“Hasil pemeriksaan didapati, selain tiada lesen perniagaan yang sah dan terkini, sebahagian botol arak yang dirampas juga tidak mempunyai kebenaran import daripada Jabatan Kastam Diraja Malaysia selain dokumen kelulusan dari pihak Polis Diraja Malaysia dan agensi berkaitan.
“Tindakan sitaan yang dibuat adalah mengikut Undang Undang Kecil 3(1) Perlesenan Establisymen Makanan (MPS) 2007,” jelas kenyataan tersebut.
Tambah kenyataan itu, operasi tersebut diketuai oleh tiga orang Penolong Pegawai Penguatkuasa dan 19 orang anggota.
” MPS memberi amaran kepada semua agar memastikan sebarang perniagaan yang hendak dijalankan haruslah mendapat kebenaran dari pihak berkuasa tempatan dan agensi kerajaan yang berkaitan untuk mengelakkan tindakan dikenakan,” katanya.

Dalam operasi berasingan, dua restoran di Taman Selayang Jaya yang menjadikan kawasan kaki lima dan parkir kereta sebagai tempat letak meja dan kerusi pelanggan mereka telah dikenakan tindakan sitaan.
Dalam operasi yang dijalankan, sebanyak 32 unit meja dan 97 kerusi plastik telah disita di restoran yang pertama dan lima unit meja dan 36 kerusi plastik di restoran yang kedua.
Tindakan sitaan yang dikenakan ke atas pemilik restoran dibuat selaras Sekyen 46(1)d Akta Parit dan Bangunan 1974 tamat pada jam 11 malam membabitkan tiga orang Penolong Pegawai Penguatkuasa dan 19 orang anggota.
MPS akan terus melakukan pemantauan berterusan dan tindakan tegas akan dikenakan terhadap mana-mana pemilik restoran yang melakukan kesalahan sama. – K! ONLINE


Pembantu rumah curi barang kemas majikan dicekup
Oleh EDDY AQMAL MOHAMED HAMIDI

19 Ogos 2020, 2:45 pm
PETALING JAYA – Tindakan seorang wanita warga tempatan mencuri dan menjual barangan kemas milik majikannya akhirnya memakan diri selepas dia ditahan dalam satu serbuan kelmarin.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya menerima laporan daripada majikan suspek yang merupakan wanita tempatan berusia 57 tahun pada 16 Ogos lalu memaklumkan tentang kehilangan barangan kemas miliknya.
“Mangsa memaklumkan, barangan kemas yang disimpan di dalam laci di biliknya telah hilang dan mengesyaki ia dicuri oleh pembantu rumahnya sendiri.
“Mangsa mengesyaki suspek selepas menemui resit pembelian emas baharu di dalam bilik pembantu rumah itu,” katanya dalam satu kenyataan di sini hari ini.
Menurut Nik Ezanee, sapasukan polis dari Ibu Pejabat Polis Daerah Petaling Jaya kemudiannya telah melakukan serbuan di sebuah rumah di Seksyen 51A di sini dan menahan pembantu rumah berusia 39 tahun itu.
“Suspek kemudiannya mengaku terlibat dalam kes curi tersebut dan memaklumkan telah menjual barangan kemas milik majikannya itu di sebuah kedai emas di kawasan Chow Kit, Kuala Lumpur.

“Pihak polis turut merampas sejumlah wang tunai berjumlah RM10,000 yang dipercayai hasil baki daripada barangan kemas yang dijual oleh suspek,” jelas beliau.
Tambah beliau, suspek kini direman selama empat hari dan kes disiasat di bawah Seksyen 381 Kanun Keseksaan kerana mencuri dan boleh dihukum penjara sehingga tujuh tahun termasuk denda. – K! ONLINE


Misha hasilkan lagu sendiri Tanpa Rela
Oleh KOSMO!

19 Ogos 2020, 4:41 pm
UALA LUMPUR – Setelah hampir dua tahun membiarkan peminat terbuai dengan lagu Sampai Bila, penyanyi terkenal Misha Omar akhirnya akan mengubat rindu mereka dengan single terbaharunya berjudul Tanpa Rela.
Tidak hanya lagu baharu, Tanpa Rela juga menyaksikan anak kelahiran Kelantan itu memberanikan diri bertindak sebagai komposer serta penulis lirik bersama buat pertama kali sejak 18 tahun bergelar penyanyi.
“Selepas 18 tahun dalam industri muzik, saya terfikir mengapa tidak saya memulakan satu langkah ke hadapan dengan menghasilkan melodi.
“Biarpun proses penghasilan Tanpa Rela menuntut perjalanan yang panjang, saya bertuah kerana niat itu dipermudahkan apabila bertemu pengarah muzik, Lee Sze Wan ketika menjayakan
Konsert Soul Sisters di Istana Budaya, April tahun lalu,” kata pemilik nama Samihah @ Aisah Omar itu kepada Kosmo! semalam.
Menyedari kejayaan lagu Sampai Bila yang menjulang namanya sebagai penerima trofi Vokal Terbaik Anugerah Juara Lagu ke-33, Misha yang memasuki proses rakaman lagu baharu tersebut

pada Julai lalu turut mengikut kelas vokal secara lebih intensif bersama pensyarah vokal berkaliber, Datuk Syafinaz Selamat.
“Tanpa Rela memberikan banyak pengalaman manis untuk saya kenang.
“Tidak hanya menjadi lagu pertama yang saya hasilkan, saya juga teruja kerana kali pertama dapat bekerjasama dengan Datuk Syafinaz di studio rakaman sebagai penasihat dan pengarah vokal,” ujarnya.
Misha mengakui dia berasa selamat kerana di sisinya ada banyak ‘tangan’ termasuk penulis lirik berpengalaman, Slen yang sentiasa bersedia memberikan magis kepada mereka untuk melihat
Tanpa Rela mencatat kejayaan membanggakan.
Lagu Tanpa Rela dijangka menemui peminat pada pertengahan September ini.


Pengusaha resort Pulau Redang bersemangat sambut Hari Kebangsaan
Oleh MOHD AZLI ADLAN

19 Ogos 2020, 4:29 pm
KUALA NERUS – Pengusaha-pengusaha resort di Pulau Redang turut mengambil bahagian menyemarakkan sambutan Hari Kebangsaan ke-63 dengan mengambil inisiatif menghiasi premis mereka dengan tema patriotik.
Pengurus Redang Pelangi Resort, Teng Thing Thing berkata, selain pemasangan Jalur Gemilang, resort tersebut turut dihiasi dengan dekorasi membangkitkan nasionalisme dalam kalangan pengunjung.
“Pekerja kami akan melakukan formasi khusus bagi meraikan sambutan Hari Kebangsaan ke-63 selain persembahan bunga api pada malam ambang Merdeka.
“Semuanya akan dilaksanakan dengan prosedur operasi standard (SOP) normal baharu bagi mengekang penularan pandemik Covid-19 sesuai dengan tema Hari Kebangsaan pada tahun ini iaitu Malaysia Prihatin,” katanya ketika ditemui Kosmo! di sini semalam.
Pengurus Besar Sari Pacifica Beach Resort Redang, Ganny Del Rahim berkata, lobi dan kafe resort tersebut pula dipasang dengan lagu-lagu patriotik dan Melayu Asli bagi menyemarakkan lagi sambutan Hari Kebangsaan tahun ini.
Beliau berkata, sambutan Hari Kebangsaan pada tahun ini sangat istimewa buat pengusaha-pengusaha resort di Pulau Redang kerana bakal meraikannya dengan hampir seratus peratus pengunjung tempatan.

“Bagi saya, ini mungkin hikmahnya pelaksanaan Perintah Kawalan Pergerakan (PKP). Tanpa pelancong asing, semua resort di pulau ini kini dipenuhi dengan pengunjung tempatan.
“Senario ini sukar dilihat sebelum ini kerana biasanya semua resort di Pulau Redang akan dipenuhi pelancong asing khususnya dari Eropah dan China yang bercuti musim panas sepanjang bulan Ogos,” katanya. – K! ONLINE


10 premis dipotong bekalan elektrik
Oleh KOSMO!

19 Ogos 2020, 4:36 pm
Oleh SITI NUR MAS ERAH AMRAN
SEBERANG PERAI – Sepuluh premis dikenakan tindakan pemotongan bekalan elektrik selepas didapati menjalankan kegiatan judi online dan loteri awam haram dalam serbuan di beberapa lokasi sekitar Butterworth di sini hari ini.
Ketua Polis Daerah Seberang Perai Utara (SPU) Asisten Komisioner Norzainy Mohd Noor berkata, premis terbabit diserbu pasukan Bahagian Siasatan Jenayah Ibu Pejabat Polis Daerah (IPD) SPU dalam operasi bermula pukul 11 pagi.
“Operasi ini membabitkan premis-premis yang berselindung di sebalik kedai menjual telefon bimbit dan kedai dobi di kawasan Mak Mandin, Sungai Dua dan Kepala Batas.
“Tindakan diambil mengikut Seksyen 21A(1) Akta Rumah Judi Terbuka 1966 dan kita putuskan bekalan elektrik di semua premis terbabit supaya ia tidak kembali beroperasi.
“Dalam operasi sama, empat individu tempatan turut ditahan untuk membantu siasatan,” katanya kepada pemberita di sini hari ini.

Beliau berkata, orang ramai digesa untuk menyalurkan maklumat jika terdapat aktiviti perjudian seumpama itu sebagai usaha membanteras kegiatan terbabit. – K! ONLINE


Tak mengaku pukul adik
Oleh KOSMO!

19 Ogos 2020, 2:55 pm
Oleh RIZANIZAM ABDUL HAMID
MELAKA – Seorang surirumah mengaku tidak bersalah di Mahkamah Majistret Ayer Keroh di sini, hari ini terhadap pertuduhan memukul adik perempuannya bulan lalu.
Tertuduh, B. S. Darshan Kaur, 58, membuat pengakuan itu dihadapan Majistret, Muhammad Nazrin Ali Rahim selepas mendengar pertuduhan dibacakan jurubahasa mahkamah.
Mengikut pertuduhan, dia didakwa dengan sengaja mendatangkan kecederaan terhadap adik perempuannya, B. S. Balbeer Kaur, 56, dengan memukul menggunakan tangan di bahagian lengan kanan di sebuah rumah di Jalan Merbuk Taman Melaka Baru, kira-kira pukul 4.30 petang, 4 Julai lalu.
Tertuduh didakwa melakukan kesalahan mengikut Seksyen 323 Kanun Keseksaan dan dibaca bersama Seksyen 326A kanun sama yang boleh dikenakan hukuman penjara selama tempoh boleh sampai dua tahun jika disabit kesalahan.
Pendakwaan dikendalikan Timbalan Pendakwa Raya, Anis Najwa Nazari manakala tertuduh diwakili peguam V Saminathan.

Tertuduh dalam rayuannya meminta mahkamah memberikan tawaran jaminan yang rendah kerana suami hanya bekerja sebagai pemandu e-hailing.
Muhammad Nazrin Ali Rahim kemudian membenarkan tertuduh diikat jamin RM2,500 dengan seorang penjamin selain dilarang mendekati mangsa.
Mahkamah menetapkan sebutan kes pada 21 September depan. – K! ONLINE


Bekas Setiausaha Sulit, tunang didakwa
Oleh NUZULSHAM SHAMSUDDIN

19 Ogos 2020, 2:42 pm
KUALA LUMPUR – Seorang lelaki yang juga bekas Setiausaha Sulit Menteri Pelancongan dan tunangnya didakwa di Mahkamah Sesyen di sini sebentar tadi atas 18 pertuduhan meminta, menerima dan bersubahat rasuah RM3.1 juta berhubung tender iklan Tourism Malaysia tahun lalu.
Bagaimanapun tertuduh Mohd. Saifullah Mohd. [email protected] Hisham ,29, mengaku tidak bersalah selepas kesemua pertuduhan dibacakan terhadapnya di Hadapan Hakim Azman Ahmad.
Mengikut pertuduhan pertama hingga ke-18 Mohd. Saifullah didakwa sebagai Setiausaha Sulit kepada Yang Berhormat Menteri Pelancongan, Seni dan Budaya Malaysia yang bertugas di Kementerian Pelancongan, Seni dan Budaya Malaysia di Putrajaya telah meminta dan menerima suapan berjumlah RM 3.1 juta daripada Ronald Seto Kong Seng iaitu pemilik Syarikat Inter Bev Network Sdn. Bhd.
Wang suapan itu sebagai upah Mohd. Saifullah berjanji mendapatkan tender ‘Perkhidmatan Penghasilan Penjenamaan (Brand) dan Kreatif (Creatif) untuk Kempen Pengiklanan Tourism Malaysia’ dan tender ‘Perkhidmatan Pembelian Ruang Iklan Bagi Pasaran Negara-negara Asia Utara dan Asia Timur (North&East Asia) Tourism Malaysia’ kepada Syarikat Inter Bev Network.
Selain itu upah tersebut adalah tertuduh turut berjanji untuk mendapatkan tender ‘RFP-Global Advertising Agency And Promotion For Tourism Malaysia’ kepada Syarikat Plan B Digital Sdn. Bhd.
Kesemua kesalahan itu didakwa dilakukan di Pejabat Setiausaha Sulit Kanan kepada Menteri, Kementerian Pelancongan di Putrajaya, Pusat Dagangan Dunia Putra (PWTC) di Jalan Sultan Ismail , Vipod Residence di Jalan Kia Peng serta di Coffee Bean dan Red Box di Pavillion Jalan Bukit Bintang di sini antara 19 Januari hingga 29 Julai 2019.

Bagi kesemua kesalahan tersebut, pertuduhan dikemukakan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 akta sama.
Hukuman bagi seksyen itu memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana-mana yang lebih tinggi jika sabit kesalahan.
Terdahulu, Timbalan Pendakwa Raya SPRM, Farah Yasmin Salleh tidak menawarkan sebarang jaminan dengan alasan tertuduh berisiko melarikan diri apabila gagal dikesan pihak SPRM sebelum ini.
Bagaimanapun peguam Md. Yunos Shariff yang mewakili tertuduh memohon mahkamah membenarkan tertuduh diikat jamin memandangkan anak guamnya telah menyerah diri kepada SPRM.
“Anak guam saya juga memberi kerjasama apabila dipanggil pihak SPRM untuk tujuan siasatan dan menyerah diri pada 14 Ogos lalu. Ini menunjukkan dia memberi kerjasama dan tidak melarikan diri,” kata Md. Yunos.
Setelah mendengar hujah kedua-dua belah pihak, Azman membenarkan tertuduh diikat jamin RM200,000 dengan seorang penjamin beserta syarat tambahan pasport antarabangsa perlu diserahkan kepada mahkamah dan melapor diri di pejabat SPRM terdekat setiap 1 haribulan setiap bulan.
Sementara itu di mahkamah sama, tunang kepada Mohd. Saifullah, Nur Fadziana Abdul Kadir, 28, turut didakwa atas satu pertuduhan bersubahat dengan lelaki itu dengan menerima suapan RM232,000 daripada individu dan upah yang sama.
Dia dakwa melakukan kesalahan tersebut di Vipod Residences pada 12 April 2019 yang didakwa mengikut seksyen 28 (1)(c) Akta SPRM 2009 dan boleh dihukum di bawah seksyen 24 akta yang sama yang memperuntukkan hukuman sama jika sabit kesalahan.
Azman kemudian membenarkan Nur Fadziana diikat jamin RM50,000 berserta syarat tambahan sama.
Tarikh 23 September depan ditetapkan sebutan semula kes. – K! ONLINE


PATI ditahan ketika baru masuk Malaysia
Oleh KOSMO!

19 Ogos 2020, 2:17 pm
Oleh ISKANDAR SHAH MOHAMED
SABAK BERNAM – Kelicikan lapan pendatang asing tanpa izin (PATI) menggunakan laluan laut untuk menyusup masuk ke negara ini tidak berhasil apabila ditahan di sekitar Sungai Nipah, Sungai Besar di sini, semalam.
Perkara itu dihidu Pasukan Gerakan Am (PGA) Batalion 4 yang mengesan semua warga Indonesia berusia 24 hingga 47 tahun tersebut, kira-kira pukul 9 pagi.
Pegawai Pemerintah Batalion 4 PGA, Superintendan Zulafendy Hassan berkata, penahanan itu dilakukan menerusi Op Benteng Covid-19 yang dijalankan di sekitar kawasan tersebut.
“Siasatan awal mendapati lima lelaki dan tiga wanita itu baru tiba dari Indonesia melalui jalan yang tidak diwartakan iaitu jalan laut dengan menaiki bot.
“Mereka kemudian mendarat di pesisir pantai Sungai Besar sebelum ditahan bagi membantu siasatan,” katanya dalam satu kenyataan di sini, hari ini.

Menurut beliau, semua suspek dibawa ke Balai Polis Sungai Besar untuk tindakan lanjut.
“Kes disiasat mengikut bawah Akta Imigresen 1959/63,” katanya. – K! ONLINE


Kempen PRK DUN Slim lancar
Oleh KOSMO!

19 Ogos 2020, 1:52 pm
Oleh ZAKI SALLEH
IPOH – Kempen Pilihan Raya Kecil (PRK) Dewan Undangan Negeri (DUN) Slim berjalan lancar tanpa gangguan apabila tiada sebarang laporan diterima pihak berkuasa sehingga kini membabitkan penyokong pihak-pihak yang bertanding.
Ketua Polis Perak, Datuk Razarudin Husain berkata, berdasarkan pemerhatian semasa, ketiga-tiga calon menjalankan kempen masing-masing dengan baik sekali gus menyaksikan proses PRK ini berjalan tenang.
Katanya, calon-calon bagaimana pun perlu sentiasa mengingatkan penyokong masing-masing agar tidak menimbulkan sebarang provokasi semasa berkempen yang boleh menjejaskan keharmonian.
“Sehingga kini kita belum menerima sebarang aduan membabitkan tingkah laku atau tindakan provokasi antara para penyokong semasa berkempen.
“Kita bersyukur proses berkempen calon-calon berjalan lancar dan pihak polis pula sentiasa mengawasi soal ketenteraman awam,” ujarnya.

Beliau berkata demikian kepada pemberita selepas Majlis Penyerahan MPV Baharu Honda Civic 1.8 di Padang Kawad Pasukan Simpanan Persekutuan Unit 5, Sungai Senam di sini hari ini.
Dalam pada itu, Razaruddin turut mengingatkan pengundi termasuk mereka yang mengundi awal supaya tidak merakam gambar kertas undi yang telah dipangkah dan menyebarkannya di media sosial.
Tegas beliau, ia merupakan kesalahan mengikut Akta Kesalahan Pilihan Raya 1954 di mana tindakan undang-undang akan diambil terhadap pelakunya dan boleh dikenakan hukuman jika bersalah. – K! ONLINE


Hukuman lebih berat bakal dikenakan pemburu haram
Oleh KOSMO!

19 Ogos 2020, 2:30 pm
Oleh NUR SHARIEZA ISMAIL
DENGKIL – Jabatan Perlindungan Hidupan Liar dan Taman Negara (Perhilitan), dijangka akan membawa usul pindaan Akta Pemuliharaan Hidupan Liar 2010 pada sesi parlimen akan datang, bagi meningkatkan hukuman bagi pemburu haram.
Ketua Pengarahnya, Datuk Abdul Kadir Abu Hashim berkata, cadangan pindaan itu akan meletakkan hukuman lebih berat dengan hukuman denda maksimum RM1 juta dan penjara selama 15 tahun.
“Ketika ini akta sedia ada memperuntukkan hukuman denda RM500, 000 dan penjara lima tahun.
“Kertas cadangan usul pindaan akta tersebut telahpun siap dan kita sedang menunggu untuk dibentangkan pada sesi parlimen akan datang.
“Pindaan akta itu adalah supaya pemburu haram dapat didakwa sewajarnya mengikut undang-undang,” katanya pada sidang akhbar Operasi Bersepadu Khazanah di sini hari ini. K! – ONLINE


Lima lelaki Indonesia ditahan seludup amang bijih timah
Oleh KOSMO!

19 Ogos 2020, 1:56 pm
Oleh MASTURAH SURADI
KOTA TINGGI – Hasil kerjasama agensi penguatkuasa Malaysia dan Indonesia telah berjaya mematahkan kegiatan penyeludupan amang bijih timah dengan rampasan keseluruhan bernilai RM650,000 dalam operasi dilakukan di laut pantai Kampung Sebong, semalam.
Komander Pasukan Polis Marin (PPM) Wilayah Dua, Asisten Komisioner Muhd. Zailani Abdullah berkata, seramai lima lelaki warganegara Indonesia berumur 25 hingga 45 tahun ditahan dalam operasi melibatkan kerjasama PPM Wilayah Dua, Pengerang bersama Pasukan Kastam Republik Indonesia itu.
“Ketika menjalankan tugas rondaan perairan Pengerang dalam Op Benteng Covid-19, pegawai dan anggota PPM Wilayah Dua Pengerang telah dihubungi pasukan Kastam Republik Indonesia yang sedang mengejar sebuah bot pancung dipercayai menjalankan aktiviti penyeludupan barang larangan import.
“Bertindak atas maklumat yg diterima bot RH 24 telah membuat pintasan di Laut Pantai Kampung Sebong sebelum menjumpai sejumlah 80 guni amang bijih timah di dalam bot tersebut,”katanya dalam satu kenyataan, hari ini.
Turut dirampas dalam operasi itu sebuah bot bernilai RM30,000, lima unit enjin Yamaha 200 hp bernilai RM300,000 dan 80 guni amang bijih timah bernilai RM320,000 dengan jumlah rampasan keseluruhan RM650,000.

Kesemua barang rampasan dibawa ke Markas PPM Wilayah Dua Pengerang, Johor untuk proses dokumentasi.- K! ONLINE


Polis Perak terima MPV baharu
Oleh KOSMO!

19 Ogos 2020, 1:48 pm
Oleh ZAKI SALLEH
IPOH – Sebanyak 44 unit kereta peronda (MPV) baharu jenis Honda Civic 1.8 diterima Polis negeri Perak hari ini yang akan diserahkan kepada 12 Ibu Pejabat Polis Daerah (IPD) bagi tugas rondaan dan pencegahan jenayah.
Ketua Polis Perak, Datuk Razarudin Husain berkata, penerimaan kenderaan itu juga bakal menggandakan keupayaan pasukan di samping penggunaan MPV sedia ada.
Menurut beliau, ketika ini polis Perak mempunyai sebanyak 244 buah MPV dan dengan penambahan terbaharu menjadikan pegangan sedia ada berjumlah 288 buah kesemuanya.
“Dengan adanya aset baharu sama ada sebagai penambahan atau menggantikan yang lama ia akan meningkatkan kecekapan polis untuk memberi respons kepada aduan jenayah.
“Selain itu, pengoperasian MPV baharu ini ia juga memberi suntikan moral kepada pihak polis di samping menaikkan lagi keterampilan semasa bertugas,” ujarnya.

Beliau berkata demikian kepada pemberita selepas Majlis Penyerahan MPV Baharu Honda Civic 1.8 di Padang Kawad Pasukan Simpanan Persekutuan Unit 5, Sungai Senam di sini hari ini.
Turut hadir Ketua Pegawai Eksekutif Spanco Sdn. Bhd. (Spanco), Datuk Hamzah Mohd. Salleh.
Dalam pada itu kata Razaruddin, baki tiga buah lagi IPD iaitu Gerik, Pengkalan Hulu dan Selama pula masing-masing akan menerima sebuah kenderaan utiliti sukan (SUV) Proton X70 yang akan diserahkan dalam masa terdekat.
Katanya, penggunaan kenderaan tersebut dilihat lebih bersesuaian dengan bentuk muka bumi serta persekitaran daerah berkenaan.
Polis Diraja Malaysia sebelum ini menerima 425 MPV baharu Honda Civic 1.8 yang dilengkapi peralatan sokongan seperti peralatan komunikasi RMPNeT, kamera papan pemuka dan perakam video digital mudah alih untuk tugasan rondaan.
Kenderaan berkenaan disewa secara konsesi dengan syarikat Spanco selama lima tahun melalui peruntukan mengurus 2020. – K! ONLINE


Pemandu lori tukar pengakuan tidak bersalah eksploitasi anak,isteri
Oleh MOHD YUNUS YAKKUB

19 Ogos 2020, 2:04 pm
KLANG – Seorang pemandu lori yang sebelum ini mengaku bersalah atas dua pertuduhan mengeksploitasi isteri dan anaknya bagi tujuan seks, menukar pengakuanya di Mahkamah Sesyen di sini hari ini.
Tertuduh berusia 43 tahun membuat pengakuan tidak bersalah itu di hadapan Hakim Roszianayati Ahmad selepas pertuduhan dibacakan secara berasingan oleh jurubahasa mahkamah.
Dalam prosiding itu, tertuduh diwakili Peguam Gabriel Susayan menegaskan anak guamnya sebelum ini tidak memahami pertuduhan dan hukuman dikenakan kepadanya sekiranya mengaku bersalah.
“Semasa didakwa, anak guam saya tidak berpeluang untuk melantik peguam dan sebab itu dia mengaku bersalah.
“Namun, mengikut Artikel 5(3) Perlembagaan Persekutuan, anak guam mempunyai hak untuk mendapatkan peguam bagi membela dirinya,” katanya.
Mengikut kedua-dua pertuduhan, lelaki itu didakwa mengeksploitasi seks dengan menggunakan paksaan terhadap seorang kanak-kanak dan isterinya masing-masing 13 dan 36 tahun.

Kesalahan eksploitasi terhadap isterinya itu dilakukan di sebuah kondiminium dan loji air di Batu 9, Cheras antara Januari 2015 hingga Mei 2019.
Sementara, kanak-kanak itu dieksploitasi di kondominium yang sama di Batu 9 Cheras di antara Januari 2019 hingga Februari 2020.
Justeru, dia didakwa masing-masing mengikut Seksyen 13(b) & 14 Akta Antipemerdagangan Orang dan Antipenyeludupan Migran (ATIPSOM).
Jika sabit kesalahan, boleh dipenjara sehingga 20 tahun dan denda.
Timbalan Pendakwa Raya Mohammad Safarizal Zakaria tidak menetapkan sebarang jaminan terhadap tertuduh.
Tarikh sebutan semula kes ditetapkan 21 September depan.
Difahamkan, tertuduh telah meminjam wang daripada individu lain berikutan tidak mampu membayar kondominium yang dibelinya RM2,000 sebulan.
Ekoran tidak mampu membayarnya, tertuduh telah melacurkan isteri dan anaknya.- K! ONLINE


KPD perlu lapor ada premis jual hidupan liar
Oleh KOSMO!

19 Ogos 2020, 2:21 pm
Oleh SITI A’ISYAH SUKAIMI
DENGKIL – Ketua Polis Negara mengarahkan semua Ketua Polis Daerah untuk melaporkan kepada beliau berhubung kewujudan restoran dan premis yang menawarkan perniagaan hidupan liar tanpa lesen di kawasan masing-masing.
Tan Sri Abdul Hamid Bador berkata, tempoh masa pelaporan tersebut adalah selama sebulan iaitu sebelum 18 September ini dalam usaha membanteras kegiatan haram itu di negara ini.
“Ini adalah arahan terbaharu dalam usaha Polis Diraja Malaysia (PDRM) dalam membantu Jabatan Perlindungan Hidupan Liar dan Taman Negara (Perhilitan).
“Memang ada restoran mempunyai lesen dan kita mahu laporan disampaikan untuk tindakan operasi bersama Perhilitan terhadap premis menjalankan aktiviti haram,” katanya pada sidang akhbar Operasi Bersepadu Khazanah di sini hari ini.
Beliau menegaskan, sekiranya gagal melaporkan kepada beliau mengenai kewujudan aktiviti perniagaan sedangkan penduduk tempatan mengetahuinya, tindakan diambil terhadap Ketua Polis Daerah yang terbabit.

“Jika mereka gagal memahami geografi kawasan daerah sedangkan orang ramai mengetahuinya, macam mana 400 dan 500 pegawai dan anggota polis gagal memberikan maklumat.
“Justeru, Ketua Polis Daerah adalah dipertanggungjawabkan dalam hal ini,” katanya. – K! ONLINE


Penganggur rebus daun ketum dicekup
Oleh KOSMO!

19 Ogos 2020, 2:34 pm
Oleh AZAHAR HASHIM
KULIM – Seorang penganggur yang sedang leka merebus daun ketum terkejut apabila rumahnya diserbu sepasukan polis di Junjung di sini semalam.
Lelaki berusia 38 tahun itu ditahan di belakang rumahnya kira-kira pukul 10.30 pagi.
Ketua Polis Daerah Kulim, Superintendan Azhar Hashim berkata, berdasarkan maklumat, anggota polis yang melakukan rondaan cegah jenayah bertindak memeriksa kawasan belakang rumah suspek.
“Kita menemui seorang lelaki yang disyaki dalam keadaan khayal dan hasil pemeriksaan menemui keratan straw dipercayai mengandungi dadah jenis syabu di dalam poket seluarnya.
“Pemeriksaan lanjut menemui satu tong berwarna oren mengandungi 50 bungkusan plastik lut sinar berisi air rebusan daun ketum,” katanya dalam satu kenyataan di sini hari ini.

Kata beliau, suspek ditahan dan kes disiasat mengikut Seksyen 12(2) Akta Dadah Berbahaya 1952 dan Seksyen 30(3) Akta Racun 1952.- K! ONLINE


“Bukan niat nak tular”
19 Ogos 2020, 2:32 pm
KUALA LUMPUR – Guru yang terbabit dalam video tular ‘ayah saya masak ketum’ berkata, bukan niatnya ingin menularkan video tersebut kepada orang awam.
Jelasnya, video tersebut diambil kerana ingin dihantar kepada ibu murid berkenaan.
“Saya tak menyangka murid itu memberi jawapan sebegitu ketika saya mengendalikan sesi jawab lisan dalam kelas itu.
“Atas dasar prihatin seorang guru, saya menghantar video itu kepada ibu murid berkenaan dengan niat memaklumkan kepada ayahnya supaya lebih berhati-hati agar anaknya tidak terjebak dengan gejala minum ketum,” katanya yang tidak mahu mendedahkan namanya kepada ketika dihubungi Kosmo! di sini hari ini.
Katanya, dia menghantar video itu kepada ibu murid pada waktu pagi semalam selepas tamat kelas pendidikan jasmani dan kesihatan.
“Pada pukul 11 malam, ibu tersebut memberitahu saya video itu telah menjadi tular di laman sosial. Saya sedikit terkejut apabila diberitahu ibu murid itu,” tambah cikgu itu.

Jelas guru itu, perkara itu telah pun diselesaikan pagi tadi setelah dia berjumpa dengan pegawai daripada Pejabat Pendidikan Daerah serta pihak Persatuan Ibu Bapa dan Guru sekolah berkenaan.
“Saya minta semua yang menularkan video supaya memadamkanya kerana ia memberi aib kepada murid berkenaan,” katanya. – K! ONLINE


Cemas gelang tangan tersekat
Oleh KOSMO!

19 Ogos 2020, 2:00 pm
Oleh NUR ALINA HASSAN
MUAR- Seorang kanak-kanak perempuan terpaksa mendapatkan bantuan pihak bomba selepas gelang besi yang dipakai di pergelangan tangan kirinya tersekat.
Ketua Balai Bomba dan Penyelamat Muar, Penolong Kanan Penguasa Bomba, Mohd. Jefri Jamal berkata, dalam kejadian pukul 6.47 petang semalam, mangsa berusia 4 tahun dibawa oleh datuknya ke balai bomba selepas usaha membuka perhiasan sembahyang itu gagal.
“Menurut datuk mangsa, cucunya telah memakai gelang tersebut sejak kecil, namun ia menjadi tersekat apabila tubuh badan kanak-kanak itu semakin membesar.
“Mereka telah cuba pelbagai usaha bagi membuka gelang besi berkenaan, tapi tidak berjaya. Oleh sebab itu, keluarga mangsa terpaksa datang ke balai bomba untuk mendapatkan bantuan,” katanya ketika dihubungi di sini hari ini.
Menurut Mohd. Jefri, seramai lima anggota dihantar ke tempat kejadian bagi memotong gelang tersebut dengan menggunakan peralatan khas.

“Pihak bomba mengambil masa kira-kira 10 minit bagi memotong peralatan itu. Mangsa dilaporkan selamat dan tidak mengalami sebarang kecederaan,” katanya.-K! ONLINE


Rundingan Norizam, KAFA terungkai esok
Oleh KOSMO!

20 Ogos 2020, 8:51 pm
Oleh YATIMIN ABDULLAH
KOTA BHARU – Rundingan pengambilalihan pasukan The Red Warriors (TRW) antara Persatuan Bola Sepak Kelantan (KAFA) dengan usahawan burger, Norizam Tukiman dijangka akan dinoktahkan esok.
Setiausaha Agung KAFA, Husin Deraman berkata, pihaknya akan mengadakan satu lagi pertemuan dengan usahawan itu di ibu negara sebelum membuat keputusan muktamad mengenai hala tuju TRW.
“Pertemuan hari ini kita membincangkan soal syarat yang dikemukakan oleh kedua-dua belah pihak.
“Kita perlu tunggu esok. Setakat ini, saya tidak boleh memberikan gambaran terperinci berhubung perkara tersebut,” katanya.
Kosmo! baru-baru ini melaporkan, seorang usahawan sebuah jenama burger tempatan dari selatan tanah air menyatakan hasrat untuk menyelamatkan masa depan pasukan bola sepak Kelantan dengan berniat mahu mengambil alih pengurusan pasukan tersebut.

Sementara itu, Norizam yang merupakan pemilik syarikat zamburger.my
menunjukkan kesungguhan yang tinggi untuk memiliki TRW apabila meluangkan masa meninjau sesi latihan pasukan di padang Institut Penyelidikan dan Kemajuan Pertanian Malaysia (Mardi) Pasir Tumboh di sini semalam.
Norizam dilihat bersemangat untuk menjadi pemilik TRW apabila mengadakan pertemuan kedua dengan barisan kepimpin Persatuan Bola Sepak Kelantan (KAFA) di Hotel Perdana semalam.
Zamsaham berkata, pertemuan yang berlangsung semalam lebih kepada sesi mengenali lebih rapat antara pihaknya dengan barisan exco KAFA.
“Saya telah turun untuk menyaksikan sesi latihan TRW. Saya teruja pemain TRW cukup bersemangat walaupun terpalit dengan isu tunggakan gaji ketika ini.
“Jadi saya berharap penyokong terus berdoa agar apa yang dirancang akan berjalan lancar demi kebaikan pasukan,” katanya. – K! ONLINE


Kos pelancongan lebih murah 20 peratus
Oleh KOSMO!

20 Ogos 2020, 10:04 pm
KUALA LUMPUR – Kos melancong dalam negara yang kini berada pada harga lebih rendah iaitu antara 15 hingga 20 peratus memberi peluang kepada rakyat Malaysia menyokong industri pelancongan domestik.
Ketua Negara OYO Malaysia dan Singapura, Tan Ming Luk berkata, perubahan ketara bagi harga kos penginapan dan logistik berbanding sebelum PKP dilaksanakan adalah kerana lebihan penawaran dalam sektor perhotelan dan harga bahan api yang lebih murah.
Menurut beliau, pengunjung kini boleh mendapatkan bilik untuk dua orang pada kadar serendah RM40 di OYO, manakala hotel mewah turut dilihat menawarkan diskaun menarik.
“Fokus industri ketika ini sepatutnya mengembalikan keyakinan dan minat rakyat Malaysia untuk keluar melancong, susulan kebimbangan akibat penularan wabak Covid-19 sebelum ini.
“Keutamaan kami ialah keselamatan tetamu dan semua hotel OYO mengguna pakai sistem operasi standard (SOP) yang disyaratkan Kementerian Kesihatan seperti penjarakan fizikal, proses nyahkuman dan sentuhan minimal ketika melakukan daftar masuk.
“OYO juga telah berhubung dengan setiap kerajaan negeri bagi membangunkan promosi serta kempen untuk merancakkan kembali industri pelancongan,” katanya.
Beliau berkata demikian ketika ditemui pemberita di ibu pejabat OYO Malaysia di Mid Valley di sini baru-baru ini.
OYO kini bekerjasama dengan hampir 800 buah hotel di 75 bandar seluruh negara, melibatkan penawaran lebih daripada 20,000 bilik.
Jenama tersebut yang telah beroperasi di negara ini sejak penghujung tahun 2017 memberikan sokongan jenama yang kukuh, SOP serta saluran jualan online dan offline kepada rakan hotel dengan pengenaan bayaran berasaskan komisen.
Menurut Ming Luk, purata kadar sewaan bilik bagi OYO Malaysia pada Julai lalu berada pada paras 35 hingga 40 peratus dan pihaknya telah mula menyaksikan peningkatan kehadiran tetamu terutamanya di kawasan tumpuan pelancong yang mudah diakses melalui perjalanan darat seperti Melaka dan Pulau Pinang.
Katanya, sebelum ini, lebih daripada 90 peratus daripada pelanggannya terdiri daripada pelancong domestik.
“Disebabkan faktor berkenaan, prestasi kami jauh lebih baik daripada hotel empat atau lima bintang.
“Saya yakin syarikat mampu mencapai semula paras sewaan sebelum Covid-19 iaitu pada sekitar 60 peratus.
“Namun kadar itu bakal dicapai dalam tempoh setahun lagi,” katanya.
Ditanya mengenai impak negatif Covid-19 kepada syarikat, Ming Luk menerangkan, syarikat terpaksa memberhentikan sekitar 10 peratus pekerja bagi mengurangkan kos dan meningkatkan kecekapan.


MRM mahu perkasa misi dakwah, kebajikan
20 Ogos 2020, 11:36 pm
KUALA LUMPUR – Pertubuhan Multiracial Reverted Muslims (MRM) berazam mahu memperkasakan lagi usaha dakwah kepada orang ramai.
Pengasas dan Pengerusinya, Firdaus Wong berkata, pemerkasaan dakwah di media bukan sahaja melibatkan berkongsi kebenaran dan kebaikan Islam tetapi mencegah kemungkaran yang banyak disebarkan menerusi media sosial.
“Kami sedang dalam usaha untuk mengambil antara 12 hingga 15 lagi pekerja untuk menjadikan jumlah kakitangan sepenuh masa MRM kepada 30 orang bagi melaksanakan visi dan misi MRM.
“Setakat ini, lebih dari 800 individu telah memeluk Islam bersama MRM baik dalam dan luar negara semenjak MRM didaftarkan secara rasmi pada 5 Februari 2014,” katanya.
Ujar Firdaus, agenda dakwah itu antara lain disertakan dengan projek kebajikan dengan pembukaan cawangan MyKampung Fresh Mart yang pertama di Seksyen 24 Shah Alam, Selangor pada 11 Jun lalu.
“Objektif utama pembukaan MyKampung Fresh Mart (MKFM) adalah menjana pendapatan dan lebih 50 peratus keuntungan akan disalurkan kembali untuk usaha dakwah serta kebajikan MRM dalam dan luar negara.

“Antara keunikan MKFM ini adalah kami tidak menjual rokok dan arak, memberikan ruang yang luas untuk pengusaha Muslim memajukan perniagaan dengan meletakkan sasaran sekurang-kurang 50 peratus produk yang kami jual adalah milik Muslim atau diedarkan oleh orang Islam,” ujarnya.
Tambah Firdaus, MKFM juga kami meletakkan ‘Foodbank’ yang mana mereka yang kurang berkemampuan boleh mengambil sahaja makanan asas seperti beras, tepung, gula, minyak, telur, biskut dan banyak lagi secara percuma tanpa  mengira bangsa dan agama. – K! ONLINE


Wanita melecur rumah didiami musnah terbakar
Oleh KOSMO!

20 Ogos 2020, 8:26 pm
Oleh IVAN AMIRUL
KENINGAU – Seorang wanita melecur pada bahagian tangan sewaktu cuba menyelamatkan diri dalam kebakaran di rumahnya terletak di Kampung Durok hari ini.
Wanita terbabit yang dikenali sebagai Jane, 40, melalui detik cemas terbabit ketika mahu keluar menyelamatkan diri dalam kejadian pukul 10.50 pagi itu.
Namun tiada sebarang kemalangan jiwa dilaporkan.
Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 10.59 pagi menerusi talian kecemasan 999.
“Operasi diketuai Pegawai Bomba Kanan l, Jasree Mohammad bersama 12 anggota dengan kekuatan tiga jentera dan sebuah kenderaan Emergency Medical Rescue Service (EMRS) serta sebuah kenderaan utiliti pelbagai guna.

“Lokasi terletak kira-kira empat kilometer dari balai bomba Keningau.
“Kejadian melibatkan sebuah rumah dua tingkat jenis tidak kekal berkeluasan 222 meter persegi yang musnah seratus peratus.
“Bagaimanapun, operasi pemadaman kebakaran segera dilaksanakan untuk mengawal api dari terus merebak ke rumah berhampiran,” katanya.
Menurutnya, terdapat seorang mangsa wanita yang cedera ringan melecur di bahagian tangan semasa menyelamat diri.
“Wanita berkenaan sudah diberikan rawatan oleh pasukan EMRS sebelum dihantar ke Hospital Keningau bagi rawatan susulan.
“Anggota bertugas berjaya mengawal api kebakaran pada pukul 12.30 tengah hari.
“Punca sebenarnya kebakaran dan anggaran kerugian keseluruhan masih dalam siasatan,” katanya. – K! ONLINE


Mira Filzah minta maaf pakai baju masyarakat India
Oleh NUR EMIRA SAIZALI

20 Ogos 2020, 10:02 pm
KUALA LUMPUR – Pelakon dan pengacara Mira Filzah, 27, memohon maaf kerana memakai pakaian tradisional kaum India bagi mempromosikan satu jenama kanta lekap dalam laman Instagramnya baru-baru ini.
Permohonan maaf itu dilakukan selepas fotonya memakai pakaian itu tular dalam media sosial hari ini ekoran seorang pengguna memuat naik gambar berkenaan dengan kapsyen: “Ratu budaya bangga mendapat keuntungan dari budaya kita (India)“.
Ciapan berbaur sindiran tersebut mendapat perhatian Mira  sehingga pelakon itu membalas kenyataan yang ditulis oleh pengguna tersebut.
Menurut pemilik nama Nur Amirah Filzah Badioezaman itu, dia meminta maaf kerana mengenakan pakaian tersebut tetapi tiada niat untuk mengaut keuntungannya daripadanya.
“Pertama kali saya mendapat tawaran ini, saya terfikirkan mata Aishwarya Rai yang berwarna biru dan hijau dalam filem Umrao Jaan. Jadi saya cadangkan kepada produksi mengenai tema Bollywood.
“Lagi sekali, saya mohon maaf kerana tiada niat untuk kaut keuntungan daripada budaya India. Saya cuma kagum dengan Bollywood dan sangat hormatinya,” katanya menerusi ciapan tersebut.

Tambah Mira, dia turut berkongsi bahawa dia merupakan peminat filem Bollywood sejak dibangku sekolah lagi dan sering berangan untuk memakai pakaian yang cantik seperti pelakon Bollywood.
“Saya selalu berangan ingin memakai pakaian seperti yang sering dipakai Madhuri Dixit, cuma tak tahu bila hendak mengenakannya.
“Jadi apabila tawaran ini tiba, saya memang teruja dapat memakainya bersama aksesori yang sangat cantik. Tiada niat untuk mencetuskan sebarang isu,” ujarnya.
Rata-rata netizen turut menyokong kenyataan Mira dengan mengatakan tindakan pelakon itu sepatutnya dipuji kerana seorang pelakon Melayu memakai pakaian kaum lain.
Setakat pukul 10 malam tadi, nama Mira Filzah trending dan merupakan antara yang hangat diperdebatkan oleh netizen di Twitter.
Terdahulu, Mira memuat naik beberapa keping gambar dia mengenakan pakaian tradisional India berwarna keemasan dalam laman Instagramnya.
Gambar tersebut adalah kerjasamanya dengan sebuah kedai online @Lavue.co bagi mempromosikan koleksi kanta lekap terbaharu yang bakal dilancarkan tidak lama lagi. – K! ONLINE


Terminal Feri Kuala Perlis sesak
Oleh KOSMO!

20 Ogos 2020, 9:23 pm
Oleh NUR NAZLINA NADZARI
KANGAR – Terminal Feri Kuala Perlis hari ini sesak dengan penumpang ekoran penangguhan perjalanan feri ke Pulau Langkawi, Kedah selama beberapa jam.
Gambar penumpang yang bersesak-sesak tanpa ada penjarakan fizikal tular di Facebook.
Kejadian kira-kira pukul 9.45 pagi tadi itu menunjukkan ratusan pengunjung dikatakan terpaksa menunggu  di luar terminal selepas ruang menunggu telah mencapai kapasiti maksimum.
Ketua Polis Daerah Kangar, Superintendan Wari Kiew berkata, kesesakan itu dilaporkan hanya berlaku dalam tempoh 20 minit.
Kata beliau, pihaknya dengan bantuan tentera dan Angkatan Pertahanan Awam Malaysia dan Jabatan Sukarelawan Malaysia  kemudian bertindak mengawal lokasi tersebut.

“Keadaan itu berlaku disebabkan pengunjung yang berasak-asak untuk masuk ke dalam feri selepas perjalanan pengangkutan awam itu tertunda pada sebelah pagi.
“Keadaan mula terkawal pada tengah hari apabila air mula pasang dan feri kembali beroperasi,” katanya di sini hari ini.
Sementara itu, tinjauan ke lokasi tersebut sekitar pukul 2 petang tadi mendapati kawasan terminal feri berkenaan dalam keadaan terkawal.
Difahamkan, faktor kesesakan sedemikian turut dikaitkan dengan cuti persekolahan yang serentak dengan cuti umum.
Dalam pada itu, Pengurus Sumber Manusia dan Operasi Konsortium Ferry Line Venture, Kapten Baharin Baharom memberitahu,  terdapat 12 perjalanan feri ke Pulau Langkawi dari Kuala Perlis hari ini.
“Sebanyak 11,293 pelancong keluar masuk melalui Kuala Perlis dan Kuala Kedah hari ini,” katanya. – K! ONLINE


Kidzania tawar harga promosi sempena Merdeka
Oleh KOSMO!

20 Ogos 2020, 9:57 pm
PETALING JAYA – Pusat hiburan seisi keluarga, KidZania Kuala Lumpur menawarkan promosi tiket istimewa kepada pengunjung bersempena sambutan Hari Kebangsaan ke-63 hujung bulan ini.
Harga tiket kini hanya RM31 bagi kanak-kanak dan dewasa berbanding RM95 serta RM50 sebelum ini.
Pengurus Besar KidZania Kuala Lumpur, Shahrul Nizar Ahmad berkata, pihaknya mengunjurkan sebanyak 600 tiket dapat dijual sehari bagi promosi khas itu.
“Ia adalah jumlah maksimum pengunjung yang disasarkan setiap hari selepas dihadkan bagi mengelak penularan pandemik Covid-19.
“Tiket yang dijual sehingga hujung bulan ini boleh digunakan pengunjung sebelum 31 Oktober depan,” katanya kepada Kosmo! ketika ditemui di sini baru-baru ini.

Shahrul Nizar menerangkan, pelaksanaan promosi itu turut menyokong usaha Tourism Selangor bagi kempen Pusing Selangor Dulu! pada tahun ini.
Selain itu, jelas beliau, pihaknya sentiasa mematuhi prosedur operasi standard (SOP) ditetapkan kerajaan dan memperketatkan pemantauan di pusat hiburan tersebut.
“Selain pemakaian pelitup muka dan pemeriksaan suhu badan, semburan sanitasi dilakukan setiap 20 minit di semua ruangan aktiviti yang disediakan.
“Lebih 80 kakitangan turut ditugaskan untuk memantau ketat keselamatan pengunjung terutama kanak-kanak,” katanya.
Menurut Shahrul Nizar, jumlah pengunjung sepanjang tempoh Perintah Kawalan Pergerakan Pemulihan (PKPP) sememangnya merosot sejak KidZania dibuka semula pada 18 Julai lalu.
“Namun, kami kini telah menetapkan had jumlah pengunjung dan amat mengutamakan penjarakan fizikal,” katanya.

KidZania Kuala Lumpur yang beroperasi di Mutiara Damansara itu masih mengekalkan konsep pendidikan dan hiburan interaktif bagi kanak-kanak berusia empat hingga 14 tahun.
Pusat hiburan keluarga bertaraf antarabangsa yang diasaskan Mexico itu menyediakan pelbagai aktiviti di sebuah bandar metropolis dengan menawarkan lebih 60 aktiviti menarik.


Remaja lelaki maut motosikal dirempuh
Oleh KOSMO!

20 Ogos 2020, 10:14 pm
Oleh DIYANATUL ATIQAH ZAKARYA
ALOR GAJAH – Seorang remaja maut selepas motosikal yang ditunggang dirempuh sebuah kereta dalam kemalangan di Masjid Tanah di sini petang tadi.
Dalam kejadian kira-kira pukul 6.30 petang itu, mangsa, Muhamad Alif Aiman Ahmad Fahmi, 19, meninggal dunia di tempat kejadian akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, kemalangan berlaku ketika mangsa yang menunggang motosikal jenis Yamaha 125Z dalam perjalanan dari arah Alor Gajah ke pekan Masjid Tanah.
“Setiba di tempat kejadian, mangsa yang sedang membelok ke kanan untuk memasuki simpang telah dirempuh di bahagian hadapan kanan oleh sebuah kereta jenis Honda HR-V.
“Akibat kemalangan itu, mangsa telah meninggal dunia di tempat kejadian, manakala pemandu wanita berusia 43 tahun terbabit tidak mengalami kecederaan,” katanya ketika dihubungi di sini hari ini.

MUHAMAD ALIF AIMAN

Arshad berkata, mayat mangsa telah dihantar ke Hospital Alor Gajah untuk bedah siasat dan kes disiasat mengikut Seksyen 41(1) Akta Pengangkutan Jalan 1987.
Tambahnya, pemandu tersebut dan saksi bebas telah diminta hadir ke balai polis bagi membantu siasatan.
“Kedua-dua kenderaan terlibat turut di bawa ke Balai Trafik Alor Gajah untuk Pemeriksaan Kenderaan Berkomputer (Puspakom),” katanya. – K! ONLINE